text:
1Piru Dyuspa Santu Ispiritunmi allipla intrakaypaqta nimanchikllapa: Jwisyu diya ch'amunanpaq shipchana katinqashi, wakinkunaqa manana kwintachanqanachu Jesucristupi kriyishantaqa. Chayshi ashwan chay dyablumanta kaq mana allin yach'akuykunatana yach'akuyta munanqallapa. 2Chaynulla chay kusalata yach'aq tukur llullakur yach'achikuq runakunatami kasunqallapa. Piru chay mana allinta yach'achikuq runakunaqami imuraslapis chaynullata yach'achikun mana pinqakur imamapischu. Chaqa chay runakunapa yarpuyninqami kusala mana allinta rurananpaq ch'upakusha yupay-ari. 3Chaynullami chay runakunaqa yach'achikunllapapis ama mayqanpis masayjun kananllapapaq. Chaynulla Tayta Dyus rurashan wakin mikuykunata ama mikunanllapapaq ima. Piru, nuqanchikkuna allita kriyir chay chiqap kaqta riqsiqkunaqa, Tayta Dyusta payji nir imaqa tukuyta mikuyta puytinchikllapa. 4Chaqa Taytanchik Dyus tukuy imata rurashanqami, kusala allin. Chaynu katinmi tukuy imata rurashantaqa, manami niyta puytinchikchu kayqami mana allinchu nirqa. Ashwanmi tukuy mikuypaq kaqtaqa, Taytanchik Dyusta payji nir ima mikuypaq. 5Chaqa Tayta Dyus mikunapaq allin nishannulla, mañakur ima mikushamaqa, kusa shumaqchakashana kanqa. 6Kriyiq masiy Timoteo, nuqa yach'achishushaynu kriyiq masinchikkunata allita yach'achirqami kusa allinla Jesucristupa sirbiqninna kayanki kanqa. Chaymi ashwan qamqa Jesucristupaq mas yach'akur, maydiyapis kriyishaykinulla kawsarqa, imanutaq allita mikurmaqa imatapis rurayta puytinchik chaynuna yach'achikuyanki kanqa. 7Piru amami kasunkichu chay mana allin kwintukunata yach'achikuyashanllapataqa. Ashwanmi imanutaq uk pukllaqmaqa chay pukllayashanlapaq kusalata yarpur shachinakun, chaynumi qampis Jesucristulapaq yarpur shachinakunki. 8Chaqa allita yarpushaqami chay pukllayanchik ima chayqami kwirpunchikpiqa ashlilata yanapamanchik. Piru Jesucristupi kriyirlla pay munashannu kawsashanchikmi kusala mas allinqa. Chaqa paymi arnimanchik kay tyimpukuna, chaynulla maydiyapis kusala shumaqtana paywan kawsanallapapaq nir. 9Chaymi allita intrakayllapa. Chaqa kay nishushayqami kusala chiqap. Chaymi ashwan tukuyla kriyinallapapaq kusala allin. 10Chayraykumi nuqakunamaqa imanutaq mayqanpis trabajarmaqa kusalata qischakan, chaynumi nuqakunapis Taytanchik Dyus munashannula rurar kusalata shachinakunillapa. Chaqa payqami chiqap kawsaq Dyus kar, tukuyla paypi kriyiqkunataqa washamashunllapa. 11Tukuy kay nishushaytami kusa shumaqlata yach'achikunki, allita intrakananllapapaq. 12Amami dijakankichu, qam musullaraq kashaykirayku mana kwintachar disprisyashunanllapataqa. Ashwanmi chay kriyiq masinchikkunataqa tukuy imakunapi allita intrachinki, imanumi uk kriyiqqa kawsanchik nir. Chaynami ashwan chay rimashaykiwan, shumaqta kawsashaykiwan, ukkunata llakipashaykiwan, [shumaqta yarpushaykiwan], imanu kriyirlla kawsashaykiwan, chaynulla tukuy allinlata kawsashaykiwan ima intrachinki paykunapis qam yupayllana kananllapapaq. 13Chaynulla, nuqa manaraq watukushuqllapa ch'amuyatiyqami, tukuypa naypanpi Dyusninchik nishankunata liyir, kriyiq masinchikkunata yach'achir ima animachiskinki. 14Chaymi ashwan kriyiqkunapa rikaqninkuna makinta umaykiman ch'urar mañakushanpi yarpurmi karanlata ruranki. Chaqa paykuna chaynu mañakuyatinmi ukninllapata Tayta Dyus intrachitin qampaq kaynu niran: "Qamqashi Amitunchikpaq karanlata yach'achikuyanki kanqa" nir. 15Chayraykumi, tukuyla kay nishushaytaqa karanlata ruray ama qunqar imachu. Chaynu ruratkiqami, waran waranqa kusala masta Dyusninchikpi intrakaqtana rikashunqallapa. 16Chaynulla qampaq allita yarpur amami pantar imachu kusa karanlata yach'achikunki. Chaynu mana disanimakur ima allita intrakar yach'achikurqami, mana qam washakanaykilapaqchu chaynuqa rurayanki. Ashwanmi tukuyla chay uyakushuqkunapis washakanqallapa.
Copyright
Learn More


c: text/html

text:
Pukarani munisipyu
Pukarani munisipyu (kastilla simipi: Municipio de Pucarani) nisqaqa huk ñiqin munisipyu Antikuna pruwinsyapi, Chuqiyapu suyupi, Buliwya mama llaqtapi. Uma llaqtanqa Pukarani llaqtam.
Yuyarina
Allpa saywachi[llamk'apuy | pukyuta llamk'apuy]
Kantunkuna[llamk'apuy | pukyuta llamk'apuy]
Chunka iskayniyuq kantunmi kan.
Runakuna[llamk'apuy | pukyuta llamk'apuy]
Munisipyupiqa aswanta Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Munisipyupiqa aymara, kastilla, qhichwa simikunatam lliwmanta astawan rimanku. [2]
Munisipyupi paqarisqa[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
- Kunturiri 5.648 m
- Ala Derecha 5.482 m
- Wyoming 5.463 m
- Ch'iyarquta

robotstxt: allowed

filter: keep


text:
1Davidtaq sonqonpi yuyaykurqan: Ima p'unchaychá Saulpa wañuchisqan kasaq, aswan ripusaq Filistea suyuman, chaypi kaqtiyqa Saulpas mana maskhawanqañachu llapan Israel suyu ukhupi. Chay hinapin paymantaqa chinkakapusaq, nispa. 2Chaymi soqta pachak runantin Davidqa ripurqan Gat llaqtata rey Maocpa churin Aquispata. 3Chaypitaq Gat llaqtapi Aquiswan kuska tiyakurqanku, sapankanku wawantin warmintinkama, Davidpas iskaynin warmintin, Jezreel llaqtayoq Ahinoamwan, Carmel llaqtayoq Nabalpa viudan Abigailpiwan. 4Saultaq yacharqorqan Gat llaqtaman Davidpa ripusqanta, chaymi manaña paytaqa maskharqanñachu. 5Aquistataq Davidqa nirqan: –Allinpaq qhawariwanki chayqa, ama hinachu kay, suyuykipi huk cheqas llaqtata qowayku tiyakunaykupaq, manamá allinchu reypa tiyanan llaqtapi kay kamachiykikunaq tiyanaykuqa, nispa. 6Mañakusqanman hinataq Aquisqa Siclag llaqtata tiyanankupaq qorqan, chaymi chay p'unchaymantapacha Siclag llaqtaqa Judá suyuman yupasqa kapurqan. 7Davidtaq wata tawa killayoqta Filistea hallp'api tiyarqan. 8Siclag llaqtamantataq runakunantin lloqsirqan llat'anaq Gesurpa mirayninta, Gezriq mirayninta, Amalec runakunatawan. Paykunan chay suyu uray ladopi ñawpaqmantapacha tiyakurqanku Shur ch'inneqkama Egipto suyukama. 9Chay hallp'akunamanmi phawaykuqku, hinaspan qharitapas warmitapas wañuchimuqkupuni qatiykakamuqkutaq ovejakunata, wakakunata, asnokunata, camellokunatapas, hinallataq aparikamuqku p'achakunatapas. Chaymantataq Aquispa kasqanman kutimuqku. 10Aquistaq tapuykuyta yachaq: ¿Ima llaqtatan kunan kutiqa llat'anarqamunkichis? nispa. Davidtaq kutichiq: Neguev ch'inneqpi tiyaq Judá runakunatan, nispa, otaq: Neguev ch'inneqpi tiyaq Jerameelpa miraynintan, nispa, otaq: Neguev ch'inneqpi tiyaq Cen runakunatan, nispañataq. 11Davidqa llapallantan qharitapas warmitapas wañuchimuq, paypa imachus ruwasqankunata Gat llaqtaman willakuq mana rinankupaq. Filistea hallp'api tiyashaspan Davidqa tukuy tiempo ahinallatapuni ruwaq. 12Aquistaq Davidpa nisqanta cheqaqpaq hap'irqan, chaymi nirqan: –Kayqa kamachiypunin kapunqa, llaqtanpas cheqnikapunñataq chayqa, nispa.
Copyright
Learn More


text:
1Chaura chay wichan Antioquía marcaçhüpis irmänucuna jutucaycaran. Waquin caran willacujcuna, waquinna yaçhajcuna. Chayçhu Bernabípis, ‹‹Yana Runa›› nishan Simeónpis, Cirene marca Luciupis, Saulupis, Manahempis caycaran. Irmänu Manahemga Galilea marcacunata mandaj Herodespa wiñay-masin caran. 2Juc junaj irmänucuna Tayta Diosninchita manchapacurcaycaptin, ayunarcaycaptin, Espíritu Santu musyachiran: ‹‹Bernabítawan Sauluta shimïta willacur purinanpaj raquicushcä. Jamcuna caçhacuy›› nir. 3Chaura ayunayta, mañacuyta ushyarcur, ishcanta Tayta Diosninchipa maquinman çhuraran. Umanta yataycur, niran: ‹‹Taytallau Tayta, cay runacuna aruyninta çharcunanpaj yanapaycullay, ari.›› Jinarcur, Bernabítawan Sauluta caçharcuran willapäcur purinanpaj. 4Chaura Espíritu Santu pushaptin, Bernabíwan Saulo Seleucia marcaman çhayaran. Chaypita bütiwan Chipre quinranman çhayaran. 5Chipre quinrançhu Salamina marcaman çhayar, Israelcunapa shuntacäna wasincunaçhu Jesúspa shiminta willapäcuran. Juan Marcospis yanapar purïshiycaran. 6Jesúspa shiminta willacur Chipre quinrançhu puriycashançhu Pafos marcamanpis çhayaran. Chayçhu musyapacuj Bar-Jesúswan tincusha. Paypis Israel runa caran. Achcaj runata riguichiran: ‹‹Tayta Diosninchipa willacujnin cä›› nir. 7Chipre marcapa mandajnin Sergio Pauluwanpis yaçhänacuran. Mandaj Sergio Pauluga yarpay-sapa runa caran. Tayta Diosninchipa shiminta wiyayta munar, Bernabítawan Sauluta jayachiran. 8Musyapacuj runam ichanga mandaj Sergio wiyacunanta mana munar, tucuy-jinanpa chapata ruraran. Griego rimajcuna musyapacujta: ‹‹Elimas›› nir ricsiran. 9- 10Chapata ruraptin Espíritu Santupa maquinçhu purir, Saulo musyapacuj runata ullgüparan. Saulullata griego rimajcuna: ‹‹Pablo›› nir ricsiran. ‹‹Pablo›› nishan Saulo musyapacujta ullgüpar, niran: ‹‹Llulla runa canqui. Pingacuytapis mana yaçhanquichu. Supaypa wawan canqui. Tayta Diosninchitapis tucuy-jinanpa chapata ruraycanqui. ¿Imaycamanraj llullacunqui: ‹Taytanchipa shiminta rimä› nir? 11Chay-niraj cashayquipita Tayta Diosninchi ñacachishunquipaj. Achicyaj pachatapis unaylla mana ricanquipächu.›› Chaynuy niptin, Elimas japrayacäcuran. Puriyta mana camäpacur, tumaycaçhaycaran pipis maquinpita purichinanta munar. 12Japrayashta ricar mancharir, mandaj Sergio tantiyacuran Tayta Jesús munayniyuj cashanta. Juclla shiminta çhasquicuran. 13Chaypita Pablo llapan yanaguincunawan bütiwan aywacuran Pafos marcapita Panfilia quinran Perge marcaman. Juanmi ichanga paycunata jaguiriycur, Jerusalén marcaman cuticuran. 14Pabluna yanaguincunawan Perge marcapita Pisidia quinran Antioquía marcaman çhayaran. Diyawarda captin, Israelcunapa shuntacäna wasinman aywaran. Çhayar ruriman yaycurir, jamacuycuran. 15Shuntacäna wasiçhu yaçhajcuna Moiséspa shiminta, willacujcunapa shiminta liguiycaran. Liguiyta ushyarcuptin, mayur runacuna Pablutawan Bernabíta niran: ‹‹Irmänucuna, shacyächimayta munar, juclla willapäramay, ari.›› 16Chaura jatarcur llapan runata upällaraycachir, Pablo niran: ‹‹Israel-masïcunapis, Tayta Diosninchita manchapacujcuna jäpa runacunapis, mä, shimïta wiyaycallämay. 17Unay Israel-masinchicunallatash Tayta Diosninchi wamrachacuran. Chayshi Egipto marcaçhu jurpay-tucullar puriptinpis, sumaj achcayänanpaj camacächiran. Chaypita munayniyuj cayninwan unay auquillunchicunata Egipto marcapita jishpichimuran. 18Chunyaj pachaçhu çhuscu çhunca (40) wata purir llutanta ruraptinpis, Tayta Diosninchi manash yamacaranchu. 19Manchäga Canaán marcaman çhayachimuran. Chayçhüshi jançhis marca runacunata ushyaran. Llapanta ushyariycurshi, çhacrantapis auquillunchicunata raquipuran. 20Wamrachacushanpita-pacha çhuscu paçhac pichga çhuncawan (450) watataräshi Canaán marcaçhu mirar shillaran. Chaypita Israel runacunata ricananpäshi mayur runacunata çhurapuran. Paycunapa maquillançhu juyaran willacuj Samuel cawashan wichancaman. 21Chay wichan unay auquillunchicuna Tayta Diosninchita mañacuran: ‹Llapanïta ricamänanpaj juc mandaj runallata çhuray. Llapanï cawashaj paypa maquillançhu› nirshi. Chayshi mandananpaj Tayta Diosninchi Saúlta çhuraran. Papäninshi caran Cis, auquillunnash Benjamín. Saúlga çhuscu çhunca (40) watash Israelcunata maquinçhu purichiran. 22Chaypita Saúlta jargurir, Davidtanash mandaj cananpaj çhuraran. Manaräsi mandaj cayman çhayaptillan, Tayta Diosninchi musyachicuran: ‹Jesépa wamran David shungüman tincun. Payraj shungü munashanta ruranga› nir. 23‹‹Chaura Tayta Diosninchi aunishanta çharcurshi, Davidpa willcanpita jucta çhuraran Israelcunata washänanpaj. Çhurashan runa Jesúsmi caran. 24Tayta Jesús manaraj ricarimuptillanshi, Ushyachicuj Juan llapan Israel runacunata anyaparan wanacunanpaj, ushyacunanpaj. 25Chaypita wañucunanpaj wallcana pishiycaptin, Ushyachicuj Juan niran: ‹Yarpaptiquipis, mana Washäcujchu cä. Jipätam ichanga munayniyuj shamunga. Munayniyuj captin, llanguinta llushtipuyllatapis manchapacü.› 26‹‹Israel-masicuna, Abrahampa willcan carpis, Tayta Diosninchita manchapacuj jäpa runa carpis, shimïta wiyaycallämay. Tayta Jesúspa shiminta çhasquicuptinchi, llapanchita washämäshun. 27Tayta Jesús Washäcuj cashanta Jerusalén marca runacunapis, mayur runacunapis manash tantiyacuranchu. Diyawardacunaçhu unay willacujcunapa shiminta liguiycarsi, manash tantiyacuranchu. Chayshi willacujcunapa shimin rimashanman-tupu Jesústa wañuycachisha. 28Wañuchiyta munar juchan mana caycaptinsi, ullgur mandaj Pilatuta mañacuran: ‹Jesústa wañuycachiy› nirshi. 29Willacujcunapa shimin rimashan-tupu rusçhu wañuchiran. Jinarcur pampaycäriran. 30‹‹Wañush pamparaycaptinsi, Tayta Diosninchi cawarachimusha. 31Cawarcamur, Galilea marcapita Jerusalén marcaman aywäshijcunata achca cutish ricaripuran. Aywäshijcunanash Israel-masinchicunata Jesúspita willapäcurcaycan. 32Unay auquillunchicunata Tayta Diosninchi auniran: ‹Washäcujta caçhamushaj› nirshi. Cananga Tayta Diosninchi aunishanta çharcucächishana. Chay alli willapata willacurcaycä. 33Shiminta çharcushpan Tayta Diosninchi Jesústa cawarachisha. Jesús cawarinanpaj ishcay-caj Salmuçhu nin: ‹Wawämi canqui. Nuwapita cawanqui.› 34‹‹Tayta Diosninchi nishannuylla änir Jesústa cawarachimusha. Yapay wañuyman çhayar ayan ismunanta mana camacächingachu. Shiminçhu nin: ‹Jamcunata sumaj yanapäshaj. Mandaj Davidta aunishäta llapanta çharcushaj› nir. 35Juc Salmuçhüpis isquirbiraycan: ‹Acrashayqui runapa ayan ismunanta mana camacächinquipächu› nir. 36‹‹Chaura mandaj David änirshi, Tayta Diosninchipa shungun munashannuylla Israel-masincunata mandaran. Wañucuptinshi, unay yawar-masincuna pamparashallanman pampaycusha. Ayanpis ismur, ushyacaran. 37Jesústam ichanga Tayta Diosninchi cawarachiran. Ayanpis mana ismuranchu. 38- 39‹‹Israel-masïcuna, sumaj tantiyacushun. ‹Tayta Diosninchi alli ricamänanchipaj Moiséspa shimintaraj çharcushun› nir llapanta çharcuyta mana atipaptinchi, juchanchitapis Tayta Diosninchi yarparaycaranraj. Juchanchi jungacash cananpämi ichanga quiquin Jesús camacächisha. Paypa shiminta çhasquicuptinchi, juchanchita Tayta Diosninchi mana yarparanganachu. Alli ñawinpana ricamäshun. 40Chaymi unay auquillunchicuna çhayashanman çhayarunquiman. Unay willacujnincunawan Tayta Diosninchi musyachicuran: 41‹Wasguipämajcuna, wiyamanquiman. Mancharinquipämi. Illarinquipämi. Munaynïwan imatapis camacächishaj. Camacächishäta willashuptiquipis, mana tantiyacunquipächu› nir.›› 42Willacuyta ushyarcur, shuntacäna wasipita Pabluwan Bernabé llucshicuran. Llucshicuptin, llapan shungunwan runacuna mañacurcaycaran: ‹‹Shamuj diyawardapis willapämänayquipaj yapay cutimunqui, ari›› nir. 43Shuntacäna wasipita llapan llucshicur, Israelcunapis, Tayta Diosninchita manchapacuj jäpa runacunapis Pablutawan Bernabíta aywäshiran. Aywäshijcunata shacyächiran llaquipäcuj Tayta Diosninchipa shiminta mana yamacällar çharcunanpaj. 44Chaymi shamuj diyawarda junaj çhayamuptin, Tayta Diosninchipa shiminta wiyananpaj llapan-yupay runacuna shuntacaran. 45Chay-chicajta ricar, Israel runacuna ullgucarcäriran. Pabluta tincuparan. Ashllir ushyaran. 46Chaura Pabluwan Bernabé mana manchacullar niran: ‹‹Taytacuna, Israel runa car, Israel-masinchicunataraj Tayta Diosninchipa shiminta willaparä. Cananga shiminta wasguipashayqui-jina mana ushyacaj cawaytapis wasguipaycanqui. Chaymi cananpita-pacha jäpa runacunata willapäcushaj. 47Tayta Diosninchi llapan runata willapänäpaj musyachicuran: ‹Jäpa runacunata shimïta willapäcunayquipaj çhurashcaj. May-chayçhüpis willapäcushayquita çhasquicuptin, washäshaj› nir.›› 48Chayta wiyar, jäpa runacuna jatunpa cushicuran: ‹‹Tayta Diosninchi llaquipäcuj. Allipaj Jesúspa shiminta wiyashcanchi›› nir. Mana ushyacaj cawayta tarinanpaj Tayta Diosninchi acracushancuna Jesúspa alli willapanta çhasquicäriran. 49Chaynuypa chay marcacunaçhu Jesúspa shiminta willacurcaycaran. 50Waquin Israelcunam ichanga ullgucarcäriran. Chaymi waquin Tayta Diosninchita manchapacuj mama-warmicunatawan mayur runacunata shimiyaran Pablutawan Bernabíta chiquipacurcunanpaj. Chiquipayllawan marcanpitasi jarguran. 51Jarguriptin: ‹‹Wasguimashayquipita ñacayman çhayanquipaj›› nir çhaquinta pichacurir, Iconio marcaman aywacäriran. 52Aywacuptinsi, Tayta Jesúspa shiminta çhasquicujcuna cushi-cushilla cawarcaycaran. Maquinçhüpis Espíritu Santu puriycächiran.
Copyright
Learn More


text:
1Kankuna ñami yachankichina ofrendata kukuyta wawkinchikunata yanapanaykichipa. Chashna yachaptikichi manana kashkanka killkanayashkaykichinachu ofrendata kukunaykichipa. 2Allita yachani kankuna tukuy shunku munanaykichita ofrendata kukuyta. Chayrayku Masedonia partipi tukuy pita parlachini kankuna Akaya partipi kawsakkuna suk watatana ofrendata tantachishkaykichita. Chashna parlachiptini kay Masedonia partipi kawsak runakunapish sukaman munansapa ofrendankunata kukuyta. 3Chayta parlachikushpaynipish yuyaykani ichará kankuna mana parlachikushkaynishinachu ofrendata kukuykankichi. Chayrayku kay kimsa wawkinchikunata kachaykanisapa yanapashunaykichipa chay ofrendata kukunaykichipa. 4Kay Masedoniamanta wawkinchikuna ñukawan tantalla pasyaknikichi riptinikuna ichará ofrendaykichita manara tantachishkankichirachu. Chashna manara tantachiptikichira sukaman pinkakuymansapa. Kankunapish pinkakunkichiman. 5Ama pinkakunanchikunapa manara rishpaynikunara kay kimsa wawkinchikunata kachaykanisapa yanapashunaykichipa chay rimashkaykichi ofrendata tantachiyta. Paykuna yanapashuptikichi ñukaykuna chayashpaynikuna tukuy tantachidutana tarishasapa. Chaypina tukuy pi yachankasapa tukuy shunku munashpa mana michakushpa ofrendata kukushkaykichita. 6Mash yuyaychi. Suk runa tipi murukunallata tarpushpa mana aypatachu pallan. Aypa murukunata tarpushpa sukaman aypata pallan. 7Kay rimana yachachiwanchisapa ofrendanchikunata kushikuypuru kukunanchikunapa. Manara kukushpanchikunara yuyananchikuna tiyan mashnatami kukushunchisapa nishpa. Ama llakishpachu kukuypachi. Mana ni pi apurawaptinchikunachu kushikushpalla kuypachi. Tata Dios sukaman kushikun kushikushpalla kukuptinchikuna. 8Tata Dios atipan tukuy layapi yanapawayninchikunata tukuy laya aypa puchunankaman tiyawananchikunapa. Chashna Tata Dios sukaman yanapawaptinchikuna atipanchisapa kushikushpa tukuy layapi sukkunata yanapayta. 9Tata Dios killkadunpi riman: “Chay yanapakuk runa mana nimayuk runakunata kushikuypuru sukaman yanapaptin Tata Dios payta mana kutin kunkankachu.” 10Tata Dios tarpukuk runakunata murukunata kunsapa. Mikunantapish kunsapa. Tata Dios tarpukuk runakunata murukunata kunankunashina kankunatapish sukaman yanapashunkichi mana nimayuk runakunata yanapanaykichipa. Paykunata yanapaptikichi paykunapish Tata Diosta kreyishpa kawsankasapa. 11Tata Dios yanapashuptikichi rikchak laya tiyapushunkichi kankunapish sukkunata kushikushpa yanapanaykichipa. Mana nimayuk wawkinchikuna tantachishkaykichi ofrendata makinikunamanta chaskishpankuna Tata Diosta sukaman agradesinkasapa. 12Chashna ofrendaykichita mana nimayuk wawkinchikunapa kachashpaykichi ima illapunankunapi yanapankichi. Chaymantapish chay chaskik runakuna Tata Diosta agradesinkasapa. 13Paykuna ofrendaykichita chaskishpa yachankasapa Jesukristupa yachachikunanta allita kasushpa kawsanaykichita. Chaypina Tata Diosta kuyashpa alabankasapa paykunata aypa runakunatapish sukaman allita kushikushpa yanapaptikichi. 14Chaymantapish Tata Dios sukaman yanapashushkaykichirayku chay chaskik runakuna kuyashushpaykichi Tata Diosta roygankasapa ashwanta yanapashunaykichipa. 15Rimananchikuna pishin Tata Diosta alabananchikunapa wambran Jesukristuta kachamushkanrayku.
Copyright
Learn More


text:
1Chaymanta Jesuska chay llaktamanta llukshishpa kikinpa llaktanpi chayarkan. Disipulunkuna paywan tantalla rirkansapa. 2Chaypina samana diya kaptin Jesuska rirkan tantanakunankuna wasipi yachachikuk. Allita yachachikuptin tukuy runakuna sukaman almirashpankuna tapunakurkansapa: —¿Maypití kay runaka tukuy layata yachakushka? ¿Pití yachachishka chay layata yachananpa? ¿Imashnatí yachan almirana milagrukunata rurayta? 3¿Manachu kay runaka karpinterupa wambran? Paypa mamanka Mariyami. Chaymanta wawkinkuna Jakobo, Jose, Judas, Simon. ¿Manachu paninkunapish llaktamasinchikunalla? Llaktamasinkuna kaptin Jesusta mana kreyinayarkansapachu. 4Chaypina Jesuska willarkansapa: —Tata Diospa rimananta yachachikuk runa chikan llaktakunapi yachachikuptin sukaman allita uyarinsapa. Kikinpa llaktanpi yachachikuptin mana nima llaktamasinkuna nima ayllunkuna kreyinsapachu. 5Mana kreyishkankunarayku kikin llaktanpi Jesuska mana aypa almirana milagrukunata rurarkanchu. Suk runakunallata alliyachirkan llankashpankuna. 6Sukaman almirarkan llaktamasinkuna mana kreyiptinkuna. Chaymanta Jesuska tukuy llaktan ladupi llaktillukunapi yachachikuypi purirkan. 7Suknin diya chunka ishkay disipulunkunata tantanachishpa ishkaymanta ishkaymanta kacharkansapa. Atipachirkansapa tukuy laya supaykunata runakunamanta llukshichinankunapa. 8Paykunata willarkansapa ama nimata apashpa rinankunapa. Willarkansapa ama nima pikshata nima mirkapankunata nima kullkita apanankunapa. Willarkansapa suk bastonninllata apanankunapa. 9Willarkansapa ushutanllawan sawankunapi llachapallawan rinankunapa. 10Chaymanta willarkansapa: —Maykan llaktapi chayashpaykichi suk runapa wasinpi kipariychi chikan llaktaman rinaykichi diyakaman. 11Ichara chayashkaykichi llaktapi kawsak runakuna wasinkunapi mana chaskishunayankichimanchu. Paykuna mana chaskishuptikichi mana uyarishuptikichi chakikichi susyata tapsishpa chay llaktamanta llukshiychi. Chayta rurashpa willaykankichi paykunallapi uchankuna kiparinanta. 12Chashna Jesus kachaptinkunana disipulunkunaka llaktan llaktan yachachikuypi purirkansapa. Yachachikurkansapa uchankunata wanashpa Tata Diosta kasushpa kawsanankunapa. 13Chaymanta runakunamanta aypa supaykunata llukshichirkansapa. Rikchak laya unkuyuk runakunata alliyachirkansapa tipi wirawan tupashpankuna. 14Chay tiempu aypa runakuna sukaman famakurkansapa Jesus aypa almirana milagrukunata rurashkanta. Chay kamachikuk Herodes chayta uyarishpa rimarkan: —Ichará chay Jesuska wañuchichishkayni Juan. Paychá wañushkanmanta kawsamushka. Chayrayku atipan almirana milagrukunata rurayta. 15Suk runakuna rimarkansapa: —Kay runaka ñawpa alli yachachikuk Eliyasmi. Sukkuna rimarkansapa: —Kay runaka ñawpa yachachikuk runakunashinami. 16Chayta uyarishpa Herodeska rimarkan: —Kay runaka Juanmi. Ñuka payta wañuchichishkani umanta tipichipushpa. Kunanka wañushkanmanta kawsamushkana. 17Herodes chayta rimarkan Juanta wañuchichishkanta yuyashpa. Ñawpaka Juanta kadenakunawan watachishpa karselpi wichkachirkan. Chayta rurarkan warmin Herodiyas munaptin. Herodiyaska ñawpaka wawkin Felipipa warmin karkan. Herodeska chay kuñadantaka warminpa apirkan. 18Chayrayku Juanka Herodesta willarkan: —Mana allitachu ruraykanki wawkikipa warminwan uchallikushpa kawsashpayki. 19Chashna willashkanrayku chay warmi Herodiyaska Juanta sukaman chiknishpa wañuchinayarkan. Mana wañuchiyta atiparkanchu Herodes michaptin. 20Herodeska Juanta mancharkan Tata Diosta kuyak alli rurak runa kananta yachashpa. Juan yachachikushkanta uyarishpa Herodeska mana yacharkanchu imatami ruranka nishpa. Mana allita entiendishpapish munarkanlla uyariyta. 21Chaymanta suk diya Herodiyaska munashkan layata rurarkan. Herodeska fiestakurkan watan paktashkanrayku. Fiestaman invitarkan soldadukunapa kapitanninkunata Galileapi ashwan sinchi awtoridarkunata. 22Chay fiestapi warmin Herodiyaspa shipashnin tushurkan tukuy invitadukunapa ñawpakninkunapi. Tushushkanta kawashpa Herodeswan tukuy invitadunkuna sukaman kushikurkansapa. Chayrayku Herodeska chay shipashtaka willarkan: —Imatapish kaptin mañaway. Mañawashkaykita kushkayki. 23Sukaman jurashpa kuti kuti willarkan mañashkanta kunanpa. Chay kamachikunan llaktata patumata mañaptinpish willarkan kunanpa. 24Chashna Herodes willaptin chay shipashka llukshishpa mamanta tapurkan: —¿Imatatí mañasha? Chaypina mamanka willarkan: —Juan Bawtistapa umanta mañay. 25Chashna maman yachachiptin chay shipashka utkakushpa Herodesman rishpa willarkan: —Kunanlla munani Juan Bawtistapa umanta suk kallanapi kuwanaykipa. 26Chayta mañaptin Herodeska sukaman llakirkan. Llakishpapish mana llullachiyta atiparkanchu invitadunkuna ñawpakninpi jurashpa willashkanrayku. 27Chayrayku Herodeska suk soldadunta willarkan Juanpa umanta tipishpa apamunanpa. 28Chay soldaduka Herodes willashkanta rurarkan. Karselman rishpa Juanpa umanta tipishpa suk kallanapi churashpa aparkan. Herodeska chay shipashta chaskichiptin payka mamanta kurkan. 29Chaypina Juanpa katikninkuna wañuchishkanta yachashpankuna rirkansapa kuerpunta apak pampanankunapa. 30Chaymanta chunka ishkay disipulunkuna Jesusman kutishpankuna parlachirkansapa runakunata yachachishkankunata alliyachishkankunata. 31Chaypina Jesuska willarkansapa: —Akuychi ñukanchikunalla suk chunllapi samak. Jesus chayta willarkansapa sukaman aypa runakuna sukpish sukpish shamuptinkuna riptinkuna. Chayrayku disipulunkuna mana atiparkansapachu mikuyta. 32Chaypina Jesuska disipulunkunawan suk kanowapi rirkansapa suk chunllapi samak. 33Chayman riykaptinkuna aypa runakuna kawarkansapa. Paykunaka Jesusta disipulunkunata riksishpankuna yacharkansapa maytami riykansapa nishpa. Tukuy chay llaktakunamanta kallparkansapa Jesusta tinkuk. Paykunaka ñawpakta chay chunllapi chayarkansapa. 34Jesuska kanowamanta llukshishpa paykunata kawashpa sukaman llakichirkansapa. Paykuna iden mana doyñuyuk ovejakunashina karkansapa mana ni pi kuydaptin. Chaypina Jesuska rikchak layata yachachirkansapa. 35Chaymanta amusayaptin disipulunkuna Jesusta ladunchashpankuna willarkansapa: —Ñami amusayaykanna. Manami ni pi kaypika kawsanchu. 36Chayrayku tukuy kay runakunata willay chayllapi tiyak llaktillukunaman chakrakunaman rinankunapa mikunankunata rantik. 37Chaypina Jesuska willarkansapa: —Kankuna karaychi. Chashna Jesus willaptinkuna tapurkansapa: —¿Munankichu ishkay pachak kullkiwan panta rantinaynikunapa tukuy paykunata karananchikunapa? 38Chaypina Jesuska willarkansapa: —¿Mashna pannikichití tiyan? Rillaychi kawak. Tapushkankunawasha willarkansapa: —Pichka pan ishkay challwillukuna tiyawansapa. 39Chaypina Jesuska tukuy chay runakunata willarkansapa uksha sawanpi tiyarinankunapa. 40Tukuy chay aypa runakuna manada manada tiyarirkansapa. Sukkunaka pichka chunkamanta sukkunaka pachakmanta tiyarirkansapa. 41Chaymanta Jesuska chay pichka panta chay ishkay challwata apishpa sieluta chapashpa Tata Diosta agradesirkan. Chaymanta chay challwakunata chay pankunata paki paki rurashpa disipulunkunata kurkansapa runakunata charichinankunapa. 42Tukuy runakuna mikurkansapa saksanankunakaman. 43Chaymanta mikushkankunawasha puchushkan panta challwata tantachirkansapa chunka ishkay sestu untata. 44Chay mikuk ullkukuna pichka waranka karkansapa. 45Chaymanta Jesuska disipulunkunata willarkansapa kanowapi kochata chimbanankunapa. Willarkansapa Betsaida llaktaman ñawpanankunapa pay runakunata willanankaman wasinkunaman kutinankunapa. 46Chay runakunata despidishkankunawasha Jesuska sapallan suk urkuman rirkan chaypi Tatan Dioswan parlananpa. 47Tutayaptinna disipulunkuna kanowapi chawpi kochata riykarkansapa. Jesuska chay urkupi kashpa disipulunkunata kawarkan mana atipanankunata chimbayta sinchi wayra chikanman pushanayaptinkuna. 48Chaymanta pakariykaptinna Jesuska yaku sawanta purishpa paykunaman rirkan ladunta pasaykakshinalla. 49Jesus yaku sawanta puriptin disipulunkuna kawashpankuna yuyarkansapa supay kananta. Chayrayku sukaman kaparirkansapa. 50Tukuy paykuna Jesusta kawashpankuna sukaman manchakurkansapa. Manchakuywan kapariptinkuna Jesuska willarkansapa: —¡Ama manchakuychichu! ¡Ñukami kani! 51Jesus kanowapi yaykuptinna chay sinchi wayraka kasillayarkan. Chayta kawashpankuna sukaman almirarkansapa. 52Paykuna Jesus pankunata mirachishkanta kawashpapish manara entiendirkansaparachu sinchi yachak kananta. Chayrayku mana atiparkansapachu payta kreyiyta. 53Chay sinchi wayrata kasillayachiptinna Jesuswan tantalla chay kochata chimbashpa Genesaret partipi chayarkansapa. Chay kocha mañanpi kanowata watarkansapa. 54Jesus kanowamanta llukshiykaptin chaypi kawsak runakuna riksirkansapa. 55Kayta chayta kallpashpankuna famakurkansapa Jesus llaktankunapi kananta. Chaypina Jesusman tukuy laya unkudu runakunata kamillakunapi pusharkansapa alliyachinankunapa. 56Tukuy atun taksha llaktapipish chakrakunapipish Jesus chayaptin unkudukunata ñankunapi churaksapa. Sukaman Jesusta roygaksapa llachapanllatapish llankanankunapa. Chashna llankashpankuna alliyarkansapa.
Copyright
Learn More


text:
1Chaypitam jana pachachrüga ricapurü yapay, alisca manchacuypag cayagta. Chaycunaga canag ganchris angelcunam. Paycunataga nisha canag ushanan ganchris cunchuycunawan cunchuchipäcunanpagmi. Chaycunaga cayan Diospita aywamug ushanan cunchuycunam. 2Chaypitas ricapurü jatun gochranuytam, gueshpiywan nina tacushanuysi chipchipyagta. Nätan chaychrüga shayarcayänag, chay animalta, chay animal nirayagta runacuna rurapäcunganta yaligcunam, jinaman chay animalpa nümerunwan mana unanchächicuy munagcunalam. Chaycunaga chararcayänag Diospa arpancunatam. 3Jinarcurmi cantapäcunag Diosta servig Moisespa cantanta, jinamanmi Achrcashnuysi cayagpa cantanta cay nir: “Alisca alim, nätan mayacasha nirag cacuypagmi cayan rurangaycuna, ima-aygatas ruray atipag Munayniyog Dios. Gam nacioncunapa reyninga alitam, nätan razoncagtam rurayanqui. 4Gam munayniyogtaga lapanmi manchacurcayäshunqui. Gamtaga lapanmi alawarcayäshunqui, Gamga japalaymi cayanqui lapan juchapita caruchru. Chaymi lapan nacionchru yachragcuna gamman aywapäcamunga. Jinarcurmi naupayman gongorpacurcanga lutan ruragcunata cunchuchinayta musyachingaypita” nir. 5Chaypitam rircarinäpag jana pachachrüga Diospa wayin chay toldu nirayagga, shumag quichrarayänag. 6Chay quiquinpitam yargarärimun chay ganchris angelcuna ganchris cläsiwan chay ima-aygawansi cunchuchigcunaga. Paycunaga capäcunag lïnupita rurasha allanyag, jinaman chipchipyag jacushacamam. Chaypitam örupita wachrucuwan pëchuncunapa wachracacusha cama. 7Jinarcurmi chay chruscu angelnuysi cayagpita jucga, chay ganchris angelcunata goyurun ganchris öru cöpachru juntay juntay alisca juyu cunchuycuna wiñashatacama, chaywan lutan runacunata juyupa cunchuchipäcunanpag, imaypita imaycamas cawag Dios ningannuy. 8Nätan Dios chay cacunanchrüga goshchrim juntarun. Chaynuy cara Dios alisca munayniyog canganta, jinaman alisca ali canganta musyanapagmi. Chauraga manam pisi yaycuyta atipänagchu chayman, chay ganchris angelcuna, ganchris cläsi cunchuywan lutan runacunata cunchuchiyta ushangancama.
Copyright
Learn More


text:
1Kunanqa hermanos, willayta munayku qankunaman, imaynatachus Dios khuyakuyninta rikuchisqanmanta Macedoniapi kaj iglesiasman. 2May phutiykunapi kashaspapis, kusikuyninku jatun karqa; may wajchas kashaspapis, k'acha kaypi qhapaj kasqankurayku tukuy sonqo ofrendata jaywarqanku. 3Noqaqa testigo kani: Paykunaqa atisqankuman jina tukuy sonqo qorqanku, atisqankumantapis astawanraj. 4Maytapuni paykuna mañarikuwarqayku chay tantasqanku yanapata jap'inaykuta, llakiypi kaj hermanosman apanaykupaj. 5Manataj suyasqaykuman jinallatachu qorqanku; astawanqa paykuna kikinkutarajpuni Señorman jaywaykukorqanku, chaymantataj noqaykumampis Diospa munasqanman jina. 6Chayrayku Titota nerqayku, imaynatachus pay qallarerqa ñawpajta ofrendata oqhariyta, ajinata payllataj tukuchinanta chay khuyakuy ruwayta qankuna ukhupi. 7Kunanqa imaynatachus junt'asqa kankichej creeyniykichejpi, parlayniykichejpi, yachayniykichejpi, k'uchi kaypi, noqaykupaj munakuyniykichejpi ima, kikillantataj kay khuyakuy jaywariypipis junt'asqa kaychej. 8Chayta nispaqa, mana kamachishaykichejchu; astawanqa munani yachanaykichejta imaynatachus ujkuna ruwanku tukuy sonqo, chayta, chaywan yachanaypaj imaynachus munakuyniykichej kasqanta. 9Ña rejsinkichejña Señorninchej Jesucristoj qhasilla k'acha yanapayninta: Qhapaj kashaspapis, qankunata munakuspa wajchaman tukorqa, chay wajcha kayninwan qankuna qhapajyachisqa kanaykichejpaj. 10Qankuna allin kanaykichejta munaspa yuyaychaykichej, imaraykuchus kayqa qankunapaj allin. Qayna watamantapachaña qoyta munarqankichej, manataj nillarqankichejchu, astawanqa qankuna ñawpajta qorqankichej. 11Kunanqa ruwaychejpuni tukuchinaykichejkama; imaynatachus munarqankichej usqhayta ruwayta, ajinallatataj junt'apuychej kapususqaykichejman jina. 12Sichus pipis cheqamanta qoyta munan chayqa, Diosqa chay qosqan ofrendata jap'enqa kapusqanman jina, manataj mana kapusqanmantaqa. 13Chaywanqa mana niytachu munaykichej wakin tukuy imayoj kanankuta chay qosqaykichejwan, qankunataj mana imayoj. 14Astawanqa munani tukuypatapis kapunanta. Kapushajtenqa, pisichikojkunaman jaywariyta atinkichej, uj tiempotaj qankunajta mana kajtin, paykunapis jaywarillasonqachejtaj, ajinamanta tukuypata kapunampaj. 15Diosmanta Qhelqasqapi nin: Ashkhata oqharejpataqa mana puchorqachu; pisita oqharejpatapis nillataj piserqachu, nispa. 16Diosman graciasta qoni, imaraykuchus Payqa Titoj sonqonman churarqa qankunamanta yuyarikunampaj noqa jinallataj. 17Paytaj: Rerqoy, nispa nisqaykuta kasuwarqayku. Payqa tukuy sonqo yanapayta munasunkichej, kunantaj jamun qankunata watukoj payllamanta. 18Titotawan kachamushallaykutaj uj hermanota; paymantaqa tukuy iglesiaspi allinta parlanku, evangeliota willaspa purisqanmanta. 19Manataj chayllachu karqa; astawanqa tukuy iglesias kay hermanollatataj ajllarqanku noqaykuwan rinampaj, qolqeta apaspa maychus kajta rak'inaykupaj ajinamanta Señor jatunchasqa kanampaj, rikuchinaykupajtaj khuyakoj sonqoyoj kasqaykuta. 20Ajinata ruwayta munayku ama pipis sajrata yuyanampaj kay ashkha qolqe tantasqaykuta rak'irasqaykumanta. 21Astawampis munayku kay imasta ruwayta cheqanta, mana Señorpa ñawpaqellampichu, astawanqa runaspa ñawpaqempipis. 22Chantapis paykunawan khuska waj hermanota kachamushallaykutaj. Sapa kuti rikuyku payqa tukuy imapi k'uchi kasqanta. Kunanqa astawanraj, payqa kusisqa jamushan, qankuna imayna sonqoyojchus kasqaykichejta yachaspa. 23Sichus pipis Titomanta tapukunman pichus pay kasqanta chayqa, qankuna willaychej kawsaqey kasqanta, yanapawajniytaj, qankunata yanapanaykupaj. Waj hermanosmanta tapukojtinkutaj, willaychej kay hermanos iglesiamanta kachamusqa kasqankuta, kawsayninkuwantaj Cristota jatunchasqankuta. 24Chayrayku qankuna kay hermanosman rikuchiychej munakuyniykichejta iglesiaspa ñawpaqempi; rikuchillaychejtaj qankunamanta kusikuyniykoqa cheqapuni kasqanta.
Copyright
Learn More


text:
1Kriyiq masiykuna, mayqanpis Jesucristuta payqami Dyuspa Wamran kar washamanchik nir kriyiqkunaqa, chiqap Dyuspa wamrankuna. Chaqa yach'ashanchikllapanu mayqanpis Taytanchik Dyuspaq llakiqkunaqami Dyuspa wamrankunapaqpis llakin. 2Chaymi Taytanchik Dyuspaq llakirqa, allitana pay mantakushankunataqa rurayanchikllapa. Chaynuqami yach'ayanchikllapa Dyuspa kaq tukuy wamrankunatapis llakipayanchikllapana nir. 3Chaynulla Tayta Dyuspaq llakirqami, chay mantakushankunata kumpliyanchik. Chaqa chay mantakushankunaqa manami uk kusala llashaq yupaychu. 4Chaqa Dyuspa tukuy wamran kaqkunaqami binsiyta puytinchik kay pachapi mana allin kaqkunataqa. Chaynulla chay kriyishanchikraykumi washakashanchik chay tukuy mana allin kaqkunamantaqa. 5Chaymi mayqanpis Jesucristuqa Dyuspa chiqap Wamran nir kriyiqkunaqa, tukuy kay pachapi mana allin kaqkunataqa binsiyta puytin. 6Allita intrakashunllapa: Amitunchik Jesucristo Tayta Dyusmanta shamusha nirqami, kaykunarayku yach'ayta puytinchik: Amitunchik Jesucristo kay pachapi kar yakupi shutikushanrayku, chaynulla wanur yawarninta ich'ashanrayku ima. Chaymi paypaqqa yach'ayta puytinchik mana yakupi shutikushanraykulachu, ashwan chay wanur yawarninta ich'ashanraykupis yach'ayta puytinchik. Chaynulla Dyuspa Santu Ispiritunpis chaypaqqa, chiqapmi chayqa nir intrachimashanchikllapa. Chaymi Santu Ispiritu intrachimashanchikllaparayku, kunfyakanchikllapa. Chaqa payqa chiqaptari riman, mana llullakurchu. 7Chaymi qashan nishaykillapa: Kay kimsakunaraykulami, allita intrakayta puytinchik Jesucristupaqqa: 8Santu Ispiritu intrachimashanchikrayku, yakupi shutikushanrayku, chaynulla kruspi wanur yawarninta ich'ashanrayku ima. Piru kay kimsakunaqami chayllata intrachimanchikllapa Jesucristupaqqa. 9Chaqa allita yarpushunllapa: Imanupimaqa uk runa imalata willamashallapamaqa kriyinchikllapa. Chaynu runa masinchik willamashallapa kriyirqa, ashwan Tayta Dyuslla Wamran Jesucristupaq willamashallapamaqa kusala chiqap kashanrayku kriyinapaqqa kusala allin. Chaqa Dyusllari chaynu intrachimanchikllapa Wamranpaqqa. 10Chaymi mayqanpis Jesucristupi kriyiqkunaqa tukuy shunqunwan kriyir, payqami Dyuspa chiqap Wamran ninllapa. Piru mana kriyiqkunaqami, Tayta Dyustaqa llullata yupay riqsinllapa. Chaqa manari kriyinllapachu Tayta Dyus Wamran Jesucristupaq nishanpiqa. 11Chaqa Taytanchikllapa Dyus, Wamran Jesucristupaq willamashanchikllapapi kriyishaqa tukuy tyimpupaq kawsaytana qumanchikllapa. 12Chaymi mayqanpis Tayta Dyus, Wamran Jesucristupaq nishanpi kriyiqkunaqa tukuy tyimpupaqna kawsanqallapa. Piru chay mana kriyiqkunaqami mana tukuy tyimpu kawsaytaqa puytinllapachu. 13Kriyiq masiykuna, qamkuna Tayta Dyuspa Wamran Jesucristupi kriyiqkunatami iskribishunillapa kay kartata, yach'anaykillapapaq kriyishaykillaparayku tukuy tyimpu kawsanaykillapapaqna kankillapa nir. 14Chaynulla nishaykillapapis: Nuqanchikkunaqami kusalata kunfyakanchikllapa, Taytanchikllapa Dyuspiqa. Chaqa allitami yach'anchikllapa nuqanchikkunaqa pay munashannuta mañakushaqa uyamanchikllapa nir. 15Chaymi imanutaq yach'anchik Tayta Dyusman mañakushaqa uyamanchik nir, chaynullami yach'ayta puytinchikpis payqami mañashanchikpipis yanapamayanchikllapa nir. 16- 17Kriyiq masiykuna, yach'ashanchikllapanu imalata mana allinta rurarqami Dyuspa naypanpiqa uchakuyanchikna. Piru chaynu uchakusha karmapis, Tayta Dyusman mañakushaqami llakipamanchikllapa. Chaymi nishaykillapa: Uknikillapa ima mana allinta rurar uchakuqta rikarqami, Taytanchik Dyusman mañakuyllapa llakipananpaq chay uknikillapataqa. Chaynuqami chay uknikillapaqa washakashana kanqa. Piru mayqanpis Dyusninchikpa kuntran tikrakasha kar, tukuy tyimpupaqna wanunanpaq kayarmapis, kusala mana allinkunata ukkunata yach'achiyatinqa, amami paykunapaqqa mañakunkillapalamapischu. 18Piru allita yach'ashanchikllapanu mayqanpis Taytanchik Dyuspi kriyishanrayku, pay chiqap wamranpaqna riqsitinqami, imanupi uchakurmapis mananami qashan qashan chaynu uchakurlla kawsayta puytinnachu. Chaqa Taytanchik Dyuspa Wamran Jesucristuqami mana imuraspis dijar kuytamashallapaqa, mana imanupis imanachimayninchikta puytinchu chay dyabluqa. 19Chaqa nuqanchikkunaqami, yach'anchikllapa kriyishanchikllaparayku Dyusninchikpana kanchikllapa nir. Piru chay wakin mana kriyiqkunaqami chay dyablupa kar, kusala mana allinta rurarlla kawsanllapa. 20Nuqanchikkunaqami allita yach'anchikllapa Dyuspa Wamran Jesucristuqami shamuran Taytan Dyusta allita riqsichimanallapapaq nir. Chaymi nuqanchikkuna kriyiqkunaqa allitana kriyir Jesucristullawanna kawsanchikllapa. Chaqa chiqap kaq Jesucristuqami qumanallapapaq nisha tukuy tyimpupaq kawsaytana. 21Chayraykumi munashay wamrituykuna, allita kuytakar ima, amami chay runakuna rurashan yanqa dyus nishanllapakunataqa adurankillapalamapischu. Chaynumi kanqa.
Copyright
Learn More


text:
1Chaymi Samuelpa rimasqantaqa llapa Israel runakuna uyarishallarqankupuni. Chay p'unchaykunapin Israel runakunaqa Filistea runakunawan maqanakuq lloqsirqanku, hinaspan karpakurqanku “Yanapay Qaqa” nisqa cheqaspi, Filistea runakunataq Afec llaqtapi. 2Filistea runakunan Israel runakunawan maqanakunanpaq sayaykurqanku, maqanakuspankun Israel runakunata atiparqanku, maqanakuna pampapitaq wañuchirqanku tawa waranqa runata. 3Wakmanta karpa-karpankuman kutimuspankutaq Israel kurak runakunaqa nirqanku: –¿Imanaqtintaq Señor Diosri Filistea runakunawan atipachiwanchis? Hakuchisyá Silo llaqtata, hinaspa Señor Diospa rimanakuynin arcata aparqamusunchis, ahinapin ñoqanchiswan kaspa awqanchismanta kacharichiwasun, nispa. 4Hinaspan runakunata Silo llaqtaman kacharqanku querubinkunaq chawpinpi tiyaq Tukuy-atiyniyoq Señor Diospa rimanakuynin arcaman, apamurqankutaq Elipa iskaynin churinkuna Ofniwan, Feneespiwan. 5Karpa-karpaman Señor Diospa rimanakuynin arcata apamuqtinkutaq, llapallan Israel runakuna kusikuymanta pacha kuyuytaraq qaparkacharqanku. 6Chay qaparkachayta uyarispataq, Filistea runakunaqa ninakurqanku: –¿Ima qaparkachaytaq kashan Hebreo runakunaq karpa-karpanpiri? nispanku. Señor Diospa arcanta apamusqankuta yachaspankun, 7Filistea runakunaqa mayta mancharikuspa nirqanku: –¡Diosmi karpa-karpaman hamurqon! ¿Imanaykusuntaq kunanqa? Manamá hayk'aqpas khaynaqa pasarqanchu. 8¿Imanaykusuntaq kunanqa? ¿Pillapunitaq chay atiyniyoq dioskunaq makinmantaqa qechuwasunchis? ¡Chay dioskunan Egipto runakunatapas tukuy muchuchiywan ch'inneqpi wañuchiqqa! 9¡Kallpachakuychis Filistea runakuna! ¡Allin kallpawan maqanakuychis ama Hebreo runakunaq kamachin kananchispaq imaynachus paykunapas kamachinchis karqan chay hinaqa! ¡Aswanta qhalichakuychis! nispa. 10Chaymi Filistea runakunaqa maqanakuspa Israel runakunata atiparqanku, chaypin wañurarqanku kinsa chunka waranqa chakillapi maqanakuq Israel runakuna, wakintaq wasinkuman ayqekapurqanku. 11Chayllapitaqmi Diospa arcantapas qechuspa apapurqanku, Elipa churinkunatapas Ofnitawan Fineestawan wañuchipurqanku. 12Chay kikin p'unchaypachataq Benjamín ayllu qhariqa maqanakuymanta phawarispa Silo llaqtakama chayarqorqan, p'achanpas llik'i-llik'i, umanpas hallp'akama. 13Chayananpaqtaq Eliqa punku qayllapi tiyaykuspa suyasharqan, Diospa arcanmanta sonqonpi sinchi llakisqa. Chay runaq willakusqanta llaqtantin yacharqospataq, llapallanku qaparirqanku. 14Elitaq chay qaparkachayta uyarispa: –¿Ima qaparkachaymi chay? nirqan. Hinan usqhaylla chay runaqa phawarimuspa Eliman willaykurqan. 15Eliqa yuyaqñan karqan, isqon chunka pusaqniyoq watayoq, ñawinkunapas manañan rikurqanchu. 16Chaymi chay runaqa Eliman willarqan: –Ñoqan maqanakuymanta kunallan ayqerqamuni, nispa. Hinan Eliqa tapuykurqan: –¿Imataq kunanri karqon? nispa. 17Willakuqtaq nirqan: –Filistea runakunamantan Israel runakuna ayqerikapunku, chhaynapin pasaq atipasqa rikukapuyku, churiykikunatapas Ofnitawan Fineestawanmi wañurqachipunku, Diospa arcantapas qechurqapuwankun, nispa. 18Elitaq Diospa arcanmanta willakusqanta uyarispa hina, punkupi tiyananmanta qhepaman wikch'ukurqan. Much'unta pampaman chayachikuspataq kaq rato wañukapurqan, yuyaq kaymanta llasa kaymantawan. Eliqa Israel runakunaq uma qollananmi tawa chunka watantin karqan. 19Elipa qhachunin Fineespa warmintaq hunt'a onqoq kasharqan, wachakunan patallapiña. Diospa arcan apapusqankuta, suegronpas qosanpas wañukapusqantawan uyarispataq, kaq ratopacha wachakuy onqoywan hap'ichikuspa wachakurqan, manaraq killan hunt'akushaqtin. 20Wañunayaq hina karqoqtintaq, paywan kaq warmikunaqa nirqanku: –Ama mancharikuychu, qharin wawayki kasqa, nispanku. Paytaq mana rimarirqanñachu uyarirqanpasñachu. 21Wawantataq Icabodta suticharqan: ¡Israelmantan Diospa qhapaq-atiynin ripun! nispa, Diospa arcan qechusqa kapusqanrayku, hinallataq suegron Elipas qosanpas wañukapusqanrayku. 22Chaymi nirqan: Diospa arcan qechusqa kapusqanwanmi Israelmanta Diospa qhapaq-atiynin ripun, nispa.
Copyright
Learn More


text:
1Judeapi kaq iñiqkunam apostolkunapiwan yacharurqaku mana judio kaq runakunapas Diospa palabran chaskisqankuta. 2Jerusalenman Pedro kutiramuptinñataqmi iñiq judiokuna paywan atipanakuspanku 3nirqaku: —¿Imanasqataq qamqa rirqanki mana señalasqa runakunapaman hinaspa paykunawanpas mikumurqanki? —nispa. 4Chaymi Pedro qallariyninmanta imaynam pasakusqanta willakuspan nirqa: 5—Jope llaqtapim Diosta mañakuchkarqani, chaymi revelacionta chaskispay rikurqani hanaq pachamanta tawan puntanmanta warkusqa hatun lliklla hina ñoqapa kasqaykama uraykamuqta. 6Chaypa ukunta sumaqta qawaykuspaymi rikurqani tawa chakiyoq animalkunata, purun animalkunata, culebra hina qasqonpa puriqkunata hinaspa alton pawaq animalkunata. 7Hinaspaymi uyarirqani: “Hatariy Pedro, wañuchispa mikuy” niqta. 8“Chaymi ñoqañataq nirqani: Manapunim mikuymanchu Señor ¡ñoqaqa haykapipas manam mikurqanichu mana mikuna kaqkunataqa!” nispa. 9Chaymi huktawan rimapayamuwarqa: “ ‘Mikunapaqmi’ nispa Diospa nisqankunataqa amayá niychu: ‘Manapunim mikuymanchu’ nispaqa.” 10Chaynallam pasakurqa kimsakama, hinaptinmi chaykunaqa hanaq pachaman kaqlla hoqarikururqa. 11Chay ratollapim kimsa runakuna chayaramurqa chay samakusqay wasiman Cesarea llaqtaman pusawananpaq. 12Chaymi Chuya Espiritu kamachiwarqa: “Paykunawan riy ama iskayrayaspayki” nispa. Ñoqawantaqmi rirqaku kay soqta iñiqmasinchikkunapas, lliwmi yaykurqaniku chay runapa wasinman. 13Chay runam willawarqaku wasinpi sayachkaq angel rikuriykuspan kayna nisqanta: “Kunanyá runakunata Jope llaqtaman kachay Pedrowan sutichasqa Simonta pusamunankupaq. 14Paymi nisunki imaynam qampas hinaspa aylluykikunapas salvasqa kanaykichikmanta” nispa. 15Paykunata rimapayachkaptiyraqmi ñoqanchikman ñawpaqta hamusqanpi hina Chuya Espiritu paykunamanpas uraykamurqa. 16Chaymi yuyarirurqani Señorninchik Jesucristopa nisqanta, paymi nirqa: “Cheqaptam Juanqa bautizarqa yakuwan, qamkunatañataqmi Dios bautizasunkichik Chuya Espirituwan” nispa. 17Señor Jesucristopi iñiqkunaman ñoqanchikman hina Espiritunta Dios qoptinqa ¿pitaq ñoqaqa karqani Diosta harkakunaypaq? 18Chaynata Jerusalenpi kaq iñiqkuna uyariruspankum manaña Pedropa contranpichu karqaku hinaspam Diosta yupaycharqaku: —Chaynaqa mana judio runakunamanpas Diosmi wanakuytaña qoykun wiñaypaq kawsanankupaq —nispa. 19Estebanta wañurachispankum wakin iñiqkunatapas ñakarichinankupaq qatikacharqaku, wakiqninmi ayqekurqaku Fenicia lawkama, wakinñataq Antioquia llaqtaman. Chaykunapim judio runakunallaman Jesucristomanta willakurqaku. 20Ichaqa Chipre lawmantawan chaynataq Cirene llaqtamantam wakin iñiqkuna chayarurqaku Antioquia llaqtaman, paykunam Señor Jesusmanta allin noticiata willakurqaku mana judio kaq runakunaman. 21Diosmi atiyninwan paykunata yanaparqa chaymi achka runakuna Jesucristoman iñikurqaku. 22Jerusalen llaqtapi iñiqkuna kaykunata yacharuspankum Bernabeyta kacharqaku Antioquia llaqtakama. 23Chayaruspanmi chay llaqtapi iñiqkunapaq Diospa favorninta qawaykuspan llumpayta kusikurqa. Hinaspanmi paykunata kallpancharqa huk sonqolla qaqa hina sayaspanku Señorta qatinankupaq. 24Bernabeyqa Chuya Espiritupa huntasqan kaspanmi Diosman hapipakuq allin runa karqa. Chaynapim achka runakuna yapakurqa Señorman iñispanku. 25Chaymantam Bernabey pasarqa Tarso llaqtaman Saulo maskaq, tariruspanñataqmi pusarqa Antioquiaman. 26Chaypim huk watapuni iñiqkunawan karqaku achka runakunata yachachispanku. Chay Antioquia llaqtapim Jesucristoman iñiqkunata “cristianowan” sutichayta qallaykurqaku. 27Chay punchawkunapim Diosmanta wakin willakuqkuna Jerusalenmanta rirqaku Antioquiaman. 28Hukninpa sutinmi karqa Agabo. Paymi sayarispan Chuya Espiritupa yanapakuyninwan iñiqkunata nirqa: —Tukuy kay pachapim hatun yarqay kanqa —nispa. Chaymá cheqaptapuni pasakurqa Claudio sutiyoq reypa tiemponpi. 29Hinaptinmi Antioquiapi iñiqkuna rimanakurqaku Judeapi iñiqkunaman atisqankuman hina yanapakuy apachinankupaq. 30Chaynapim Bernabeywan hinaspa Saulowan apachirqaku yanapakuyninkuta Judeapi iñiqkunapa ancianonkunaman.
Copyright
Learn More


text:
1Munanayni yachachikukmasini Filemon, ñuka Pablu kay karselpi kani Jesukristupa rimananta yachachikushkaynirayku. Wawkinchi Timoteowan tantalla kay kartata killkaykayki. 2Wasikipi tantanakuk wawkinchikunata paninchikunata killkaykani. Paninchi Apiata trabajakmasini Arkipotapish killkaykani. 3Munani Tata Diosninchi Señorninchi Jesukristuwan yanapashunaykichipa kushichishunaykichipa. 4Tata Dioswan parlanayni oras kanta yuyashpayni payta agradesini. 5Yachashkani sukaman Señorninchi Jesukristuta kreyishpa kuyashpa kawsanaykita. Yachashkani Jesukristuta kreyikmasinchikunatapish kuyanaykita. Chayrayku Tata Diosta agradesini. 6Kan tukuy pita parlachinki Jesukristuta kreyikunaykita. Chayrayku Tata Diosta roygani allita entiendinaykipa Jesukristu sukaman kuyawashpanchikuna tukuy layapi yanapawananchikunata. 7Kan, wawkini, Jesukristuta kreyikmasinchikunata kuyashpa kushichinki. Chayrayku ñuka sukaman kushikushpa animukuni. 8Wawkini Filemon, Jesukristu ñukata kachamuwashkanrayku atipayman kamachiynikita imatapish kaptin ruranaykipa. 9Chashna kamachiynikita atipashpaynipish mana nimapi kamachinayaykichu. Ñuka Pablu viejuna kashpa munani roygaynikita kuyawashpa kasuwanaykipa. Jesukristupa rimananta yachachikushkaynirayku kay karselpi kani. 10Kay karselpi kaptini Onesimo yachachikushkaynita kreyishkanrayku kunanka ñami wambraynina. Chayrayku kay wambraynipa suk favorta mañayki. 11Ñawpa tiempu Onesimo mana alli yanapashuk karkan. Kunanka ñukatana allita yanapawaykan. Kanman kutishpa kantapish allita yanapashunka. 12Chayrayku kay munanayni wambrayni Onesimota kachaykani kanman kutinanpa. Kushikushpa ñukata chaskiwakshina paytapish chaskiy. 13Jesukristu salvakuk kananta yachachikushkaynirayku ñuka kay karselpi kani. Chayrayku munayman Onesimo ñukawan kiparinanpa kan yanapawanaykishina pay yanapawananpa. 14Kay wambrayni kiparinanpa munashpaynipish kan mana munaptiki mana kiparinkachu. Munayman tukuy shunku willanaykipa yanapawananpa. 15Ichará alli kashka suk tiempullapa Onesimo sakishunanpa kashkan kutimushpa kanwan tukuy tiempu kawsananpa. 16Kunanka Onesimota kuyadu wawkikitashina chaskiy. Manana rantidutashinanachu kaway. Ñuka wambraynitashina kuyani. Kanpish ñukamanta ashwanta kuyanayki tiyan. Payta kuyanayki tiyan runamasiki kaptin. Chaymanta ashwanta kuyanayki tiyan Jesukristuta kreyikmasiki kaptin. 17Jesukristuta kreyikmasiki kanaynita yuyashpaykika Onesimota ñukatashina chaskiy. 18Ichará wambrayni Onesimo dañuta rurashushpa nitikurkan. Debishuptikika ñukata kobraway. 19Ñuka Pablu kay kartata makiniwan kikini killkashpa willayki pagaranaynipa. Chaymanta ama kunkaychu kanta yachachiptini Jesukristuta kreyinaykita. Chayrayku sukaman debiwanki. 20Ariya wawkini, Jesukristuta kreyikmasini kashpayki yanapawashpa wambraynita chaskipay. Wawkini kashpayki kushichiway. 21Chashna killkashpayni yachani kasuwashpa kay roygashkaynimanta ashwanta ruranaykita. 22Chaymanta kankuna Tata Diosta roygaptikichi pay munaptin risha kawaknikichi. Chayrayku suk kuartuta allichapay chaypi chayanaynipa. 23Wawkinchi Epafras Jesukristupa rimananta yachachikushkanrayku kay karselpi ñukawan tantalla. Paypish rimachishunki. 24Tata Diospa rimananta yachachikukmasinikuna Markos Aristarkowan Demaswan Lukaswan rimachishunkisapa. 25Jesukristuta roygani tukuy layapi yanapashunaykichipa. Ñuka Pablu chayllata killkashkayki.
Copyright
Learn More


text:
Julio César Tello
Julio César Tello Rojas sutiyuq runaqa (* 11 ñiqin ayriway killapi 1880 paqarisqa Waruchiri llaqtapi - † 7 ñiqin inti raymi killapi 1947 wañusqa Lima llaqtapi) huk piruwanu raqay yachaq (arkhiyulugu), hampikamayuq, pulitikus karqan.
Mama Llaqtap San Markus Hatun Yachay Sunturninpim yachayninkunata hunt'arqan.
Qillqasqankuna[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqapi suyukunata uyarinakunatapas tarinki kaymantam: Julio César Tello.
- Bibliografía de Julio C. Tello.
- El mundo Chavín
- Obelisco Tello
- Julio C. Tello: padre de la arqueología peruana Ministerio de Educación - Perú
- Día del Arqueólogo Peruano Por el largo camino de Tello: El Comercio.com.pe


text:
Turku munisipyu
Turku munisipyu (kastilla simipi: Municipio de Turco) nisqaqa iskay ñiqin munisipyu, Sajama pruwinsyapi, Uru Uru suyupi, Buliwya mama llaqtapi. Uma llaqtanqa Turku llaqtam.
Yuyarina
Allpa saywachi[llamk'apuy | pukyuta llamk'apuy]
Aswan hanan urqukuna[llamk'apuy | pukyuta llamk'apuy]
Kantunkuna[llamk'apuy | pukyuta llamk'apuy]
Tawa kantunmi kan.
Runakuna[llamk'apuy | pukyuta llamk'apuy]
Munisipyupiqa aswanta Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Turku munisipyupiqa kastilla, aymara, qhichwa simikunatam lliwmanta astawan rimanku. [2]
Karu puriy[llamk'apuy | pukyuta llamk'apuy]
Munisipyupi paqarisqa[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Turku munisipyu: yupaykuna, saywitu


text:
Saparmyrat Nyýazow
Saparmyrat Ataýewiç Nyýazow (rusiya simipi: CaпapMypáT ATaeBич Hия́зoB) sutiyuq runaqa (* 19 ñiqin hatun puquy killapi 1940 watapi paqarisqa Babarab llaqtapi - 21 ñiqin qhapaq raymi killapi 2006 watapi wañusqa Ashkawat llaqtapi) huk Turkminsuyu mama llaqta allway kamayuq wan pulitiku karqan.
Tayta: ; Mama: .
Warmi: Muza Sokolova
Churinkuna (?): .
Willay pukuykuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Saparmyrat Nyýazow.


text:
Mohammad Najibullah
Mohammad Najibullah (Pashtu simipi: محمد نجيب الله) sutiyuq runaqa (* 6 ñiqin chakra yapuy killapi 1947 watapi paqarisqa Gardīz llaqtapi - ) huk Afgansuyu mama llaqtapi hampi yachaq wan pulitiku karqan.
Tayta: Muhammad Akhtar; Mama: .
Warmi: Faytana Gailani
Churinkuna: 3.
Qillqasqankuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Mohammad Najibullah.


text:
Sapajaqi munisipyu
Sapajaqi munisipyu (kastilla simipi: Municipio Sapahaqui) nisqaqa Buliwya mama llaqtapi huk munisipyum, José Ramón Loayza pruwinsyapi, Chuqiyapu suyupi. Uma llaqtanqa Sapajaqi (Sapahaqui) llaqtam (219 llaqtayuq, 2001 watapi).[1]
Yuyarina
Allpa saywachi[llamk'apuy | pukyuta llamk'apuy]
Kantunkuna[llamk'apuy | pukyuta llamk'apuy]
Kimsa kantunmi kan.
- Sapajaqi kantun (Sapahaqui)
- Q'araqhatu kantun (Caracato)
- Muruhuta kantun
Runakuna[llamk'apuy | pukyuta llamk'apuy]
Munisipyupiqa astawan Aymara runakunam tiyanku.
Pukyu: obd.descentralizacion.gov.bo
Simikuna[llamk'apuy | pukyuta llamk'apuy]
Munisipyupiqa aymara, kastilla, qhichwa simikunatam lliwmanta astawan rimanku. [2]


text:
1Qocha patapi, islakunapi tiyaqkuna uyariwaychis. Hatun suyukuna, kallpachakuychis, hamuychis huñunakusunchis, juzgasqa kananchispaq. 2¿Pin inti lloqsimuymanta chay atipaqllapuni reyta rikhurichimurqan? ¿Pin payman hatun suyukunata hap'ichin? ¿Pin reykunatapas payman k'umuykachin? Chay reymi espadanwan paykunata ñut'un, wach'inanwanmi wayraq apasqan pajata hina ch'eqechin. 3Paymi paykunata qatin, mana k'irichikuspalla, usqhayllan phawan. 4¿Pin chay hinakunata ruwarqan? Ñoqa Señor Diosmi ruwarqani, qallariymantapacha imapas kanankunataqa ñoqan unancharqani. Ñoqa sapallaymi kani, ñawpaqkaqmi kani, tukukuypipas kashallasaqtaqmi. 5Islakunapi tiyaqkunan ruwasqayta rikuspanku mancharikunku, kay pachantin runakunan khatatatanku, paykunan qayllaykamushankuña, hamushankuña. 6Sapankan yanapanakuspa ninakunku: ¡Kallpachakuy! nispa. 7K'ullu llaqllaqmi qori takaqta kallpachan, martillowan idolota takaspa llusk'achaqpas herrerota kallpachan: Allinmi soldadurawan k'askachisqaykiqa, nispa, hinaspan clavokunawan idolota allinta takan mana kumpakunanpaq. 8Israel-lláy, qanmi kamachiy kanki, Jacoblláy, qantan akllakurqayki, amigoy Abrahampa mirayninmi kanki. 9Kay pachaq karunmantan pusamurqayki, karullaña suyumantan waqyamurqayki, hinaspan nirqayki: Kamachiymi kanki, nispa. Ñoqan akllakurqayki, manataqmi qhawarparirqaykichu. 10Ama manchakuychu, qanwanmi ñoqaqa kashani, ama pisipaychu, ñoqaqa Diosniykin kani, ñoqan kallpachasqaykipas yanapasqaykipas, ñoqan hap'iykusqaykipas atipachisqaykipas. 11Llapa qanpaq k'arakta phiñakuqkunan p'enqachisqa k'umuykachisqa kanqaku, qanwan maqanakuqkunaqa manapas kankumanchu hinan chinkachisqa kanqaku. 12Awqaykikunataqa maskhankin manataqmi tarinkichu, chay maqaqniykikunaqa manapas kankumanchu hinan kanqaku. 13Ñoqaqa Diosniyki Señor Diosmi kani, paña makiykimantan hap'ishayki, ñoqan niyki: Ama manchakuychu, ñoqan yanapasqayki, nispa. 14Señor Diosmi nin: Jacoblláy, kuru hinan pisipaq qhawarisqa kanki, Israel-lláy, qanqa huch'uyllan kanki, chaypas ama manchakuychu, ñoqan yanapasqayki, ñoqaqa Israel runakunaq Ch'uya Diosninmi kani, qespichiqniykitaqmi kani. 15Kayqa, mosoq rastrillomanmi tukuchiyki, ñawch'illaña kirusapa rastrillomanmi tukuchiyki, orqokunatan chaywan ñut'unki, moqokunatan ñut'u pajaman hina tukuchinki. 16Chaykunatan wayrachinki, hinan wayra apanqa, tutuka hatun wayran chaykunata ch'eqechinqa, hinaqtinmi qanqa ñoqarayku q'ochukunki, Israelpa Ch'uya Diosnintan hatunchanki. 17Wakchakunan mana imayoqkunan unuta maskhanku, manataq chayta tarinkuchu, qallunkun mana unu kaqtin k'askaykun. Ñoqa Señor Diostaqmi paykunata uyarisaq, ñoqa Israelpa Diosninqa manan paykunata saqerparisaqchu. 18Q'ara orqokunamantan mayukunata phawachimusaq, wayq'okunapin unukunata phullpuchimusaq, ch'inneqtan p'uytu-p'uytuman tukuchisaq, ch'aki hallp'apin pukyukunata phawachisaq. 19Ch'inneqpin mallkisaq cedro sach'akunata, acacia sach'akunata, arrayán sach'akunata, olivo sach'akunatapas, ch'aki hallp'apin wiñachisaq pino sach'akunata, kiswar sach'akunata, ciprés sach'akunatapas. 20Chaymi runakunaqa chaykunata rikunqaku, hinaspan ñoqa Señor Diospa ruwasqayta yachanqaku, ñoqa Israelpa Ch'uya Diosninpa kamasqayta entiendenqaku, nispa. 21Señor Diosmi nin: Yaw, idolokuna, qankuna tupapakuychis, nispa. Jacobpa Reyninmi nin: Qankunamanta rimarikuychis. 22Asuykamuspa willawayku imachus qhepaman kananta. Ñawpa sucedesqanri, ¿ima ninantan nin? Willawayku, ñoqaykutaq maki uyarisaqku. Qhepaman imachus kananta willawayku chayta yachanaykupaq. 23Qhepaman imachus kananta willawayku, qankunaqa dioskuna kasqaykichista yachanaykupaq. Imallatapas allintapas mana allintapas ruwaychis, chay ruwasqaykichista rikuspa manchapakunaykupaq. 24¡Qankunaqa manan imapaschu kankichis! ¡Manan imatapas ruwayta atinkichischu! Millakuymi qankunata yupaychaq runaqa. 25Reqsisqay runan inti lloqsimuy ladopi tiyan, sutinmantan payta waqyamushani wichaymanta phawaykamunanpaq, chaymi payqa hamushanña. Kamachikuqkunatan t'uruta hina sarunqa, imaynan manka ruwaqqa t'uruta sarun hinata. 26¿Mayqenniykichistaq ñawpaqta chayta willakurqankichis, hina kasqanta rikuspayku: “Hinapunimá kasqa”, ninaykupaq? Manan mayqenniykichispas chaytaqa willakurqankichischu, manan pipas ima simi rimarisqallaykichistapas uyarirqanchu. 27Ñoqapunin ñawpaqtaraq Sionman chayta willarqani, ñoqan Jerusalenman sumaq willakuyta willaqta kacharqani: ¡Kamachipaq apasqakunaqa kutimpushankuñan! ¡Qhawariychis! Chayamushankuñan, nispa, ninanpaq. 28Qhawarirqanin, manataq pipas karqanchu, manan mayqen diospas yuyaychaq karqanchu, chay tapusqayman ima nispapas kutichiwananpaq. 29Llapallankun yanqakama, manan imatapas ruwayta atinkuchu, yanqa mana serviqmi idolonkuqa, nispa.
Copyright
Learn More


text:
1Yuyaymanaychik, mayna-maynatam Dios Taytaqa kuyawanchik: “Churiykunañam kankichik” nispa niwananchikpaqqa. Arí, chaynamá kanchik. Kay pachapi runakunañataqmi Diosta mana reqsispanku mana yachankuchu paypa churin kasqanchikta. 2Kuyasqallaykuna, Diospa churinñam kanchik, aswanqa manaraqmi yachanchikchu imaynam kananchikmantaqa. Yachanchikmi ichaqa Jesucristo rikurimuptin payman rikchakuq kananchikta, paytamá rikuykusun imaynam kasqanman hina. 3Pipas paypi confiakuspan kay suyaqqa huchankunamantam wanakun Jesucristo hina mana huchayoq kayta munaspan. 4Huchallikuq runaqa manam kasukunchu Diospa leynintaqa, huchaqa Diospa leyninpa contranmi. 5Yachasqaykichikpi hinapas Jesucristoqa kay pachamanqa hamurqa huchanchikta qechunanpaqmi, payqa mana huchayoqmi karqa. 6Pipas paypi takyaqqa manam hucha ñanpiñachu purichkan, pipas hucha ñanllapi puriqmi ichaqa paytaqa mana rikurqachu nitaq reqsirqachu. 7Churillaykuna, amayá piwanpas engañachikuychikchu, pipas allin ruraqqa Jesucristo hina allinmi. 8Pipas hucha ñanllapi puriqqa diablopam. Arí, diabloqa qallariyninmantapunim huchallikun. Diospa Churinqa rikurimurqa diablopa rurasqankunamanta libraykuwananchikpaqmi. 9Diospaqña mosoqmanta naceqkunaqa manam hucha ñanpiñachu purinchik. Diospa churinña kasqanchikraykum huchapiqa manaña kawsachwanchu. 10Suti reqsiyllam Diospa churinkunaqa, suti reqsiyllataqmi diablopa churinkunapas. Allinkunata mana ruraqqa otaq runamasinta mana kuyaqqa manam Diospa churinchu. 11“Kuyanakuychik” niqtam ñawpaqmantapuni uyarirqankichik. 12Amayá wawqen wañurachiq Cain hinachu kaychikqa. Payqariki diablopa runanmi karqa. ¿Imanasqamá wañurachirqaqa? Payqa wañurachirqa rurasqankuna mana allin kasqanraykum, wawqenpa rurasqanñataqmi allin karqa. 13Wawqe-panillaykuna, amayá hukmanyaychikchu kay pachapi mana allin ruraqkuna cheqnisuptikichikqa. 14Ñoqanchikqa wañuymantam kawsaymanña pasarunchik, chaytaqa yachanchik runamasinchikkunata kuyaspanchikmi. Runamasinta mana kuyaqqa wañusqaraqmi kachkan. 15Pipas runamasin cheqniqqa runa wañuchiqmi. Yachasqanchikpi hinapas runamasin wañuchiqqa manaraqmi wiñay kawsayniyoqraqchu. 16Ñoqanchikrayku Jesucristopa wañusqanwanmi yachanchik imam cheqap kuyakuy kasqanta, chaynam ñoqanchikpas runamasinchikrayku wañunanchik. 17Pipas kapuqniyoq kachkaspan runamasinta qawakunman imamantapas muchuqta hinaspa mana llakipayarispanqa ¿yaqachum Diosta kuyanman? 18Churillaykuna, amayá simillawanchu kuyanakusunchikqa, aswanqa cheqaptapuni ruraspayá. 19Kaynatam yachanchik cheqap kaqpi kasqanchikta chaymi paypa ñawpaqninpi confianzallawanña kasunchik. 20Conciencianchik acusawachkaptinchikqa maynataraqcha Diosninchikqa acusawasun, payqa lliwtam yachan. 21Kuyasqallaykuna, conciencianchik mana acusawaptinchikqa Diosninchikpa qayllanpiqa manam manchakunchikchu. 22Payñataqmi tukuy ima mañakusqanchikta qowasunchik, payqa qowasunchik kamachikuyninkunata kasukuspa paypa munasqanta rurasqanchikraykum. 23Kamachiwanchikqa Churin Jesucristoman iñinanchikpaqmi hinaspa kuyanakunanchikpaqmi. 24Kamachikuyninkunata kasukuq runaqa Diospim takyachkan, Diospas paypitaqmi takyachkan. Qowasqanchik Espiritupa yanapakuyninwanmi yachanchik payqa ñoqanchikpi takyasqanta.
Copyright
Learn More


text:
1’Sa̱cuhun tutu chi ra cahán tuhin chihin ñu nyicú vehe ñuhu cha nyaá ñuu Éfeso. Ta ca̱tyun chi ra tyehe caa: “Tyehe caa catyí ra cha yɨhɨ́ ndaha ucha tiñoo chihin ndaha chiyo vaha ra. Ta chicá noo ra mahñu ndɨ ucha cañileru xuhun cuaan: 2Yuhu chité tandɨhɨ cha sacuví ndo. Chité vatyi ñihi xaan tyiño sacuví ndo. Ta cunyee xaan iñi ndo. Ta chité vatyi ña cunyeé iñi ndo nyehé ndo chi ñu quiñi iyó. Ta chité vatyi tuhva ndo nducu nyehe ndo chi ra cha catyí vatyi tyiño Nyoo chica noo ra soco ña ndicha ra. 3Cunyeé xaan iñi ndo. Ta nyehé xaan ndo tɨndoho ta cha sahá tyiño xaan ndo cha cuende chihin cha ña ndu uvi iñi ndo. 4Soco iyó noo cha caá ndo nui. Vatyi ña cuñí vaha ca ndo chii tari quɨvɨ xihna ri. 5Yucuan chaha nɨ̱cohon iñi ndo nya maa maa cuví nu ña vaha sacuvi̱ ndo. Ta na̱sama ndo cuhva iyó ndo. Ta sa̱cuvi ndo tari cuhva chiyo̱ ndo quɨvɨ natɨɨn cuenda ndo notuhun Nyoo. Tatu ma nasama ndo cuhva iyó ndo, numi ri cuhin nu nyaá ndo, ta tinyai cañileru ndo nu nyaá chi. Soco tatu ndu uvi iñi ndo cuatyi ndo, ma tinyai. 6Soco iyó tucu cha vaha nyacuví ndo. Vatyi ña cuñí nyehe ndo cha quiñi caa cha sacuví ñu yɨhɨ́ cuenda ra Nicolás. Tyicuan tucu yuhu ña cuñí nyehí yucuan. 7Ta nyoho cha cutuñi iñi ndo, tya̱soho ndo ñáá cha catyí Tatyi Ii Nyoo chi nyoho ñu nyicú vehe ñuhu. Catyí ra tyehe caa: Tatu cuví chasaha ndo chi ra ña vaha, cuhve cha cachi ndo chɨtɨ yutun cha chahá cha conyito añima ndo. Ta yutun cuan nanyaá tun nya nu iyó Nyoo andɨvɨ, ta cuñihi ndo tandɨhɨ cha vaha cha iyó yucuan.” 8’Sa̱cuhun tucu tutu chi ra cahán tuhin chihin ñu nyicú vehe ñuhu cha nyaá ñuu Esmirna, ta ca̱tyun chi ra tyehe caa: “Tyehe caa catyí ra cuví cha xihna cuiri, ra cundoo nu ndɨhɨ tuhun, ra cha chihi̱ ta nandoto̱: 9Yuhu chité tandɨhɨ cha sacuví ndo. Ta chité tɨndoho cha nyehé xaan ndo. Ta chité cha ndahvi ndo. Soco chihin tuhun Nyoo, tyayɨɨ ndo. Ta chité yoso caa ñu cha catyí vatyi ñu Israel cuví ñu, ta cahán ña vaha ñu sɨquɨ ndo. Ta ni ñima ñu Israel cuví ñu vatyi noo ityi ñu yɨhɨ́ cuenda ra ña vaha, ra nañí Satanás, cuví ñu. 10Soco ma yuhvi ndo cha cunyehe ndo tɨndoho. Vatyi ra ña vaha cutyihi ra vehe caa chi suhva nyoho, vatyi cunducu nyehe ra chi ndo tatu cusaña ndo chi Nyoo. Ta uchi quɨvɨ cunyehe ndo tɨndoho. Soco cu̱nyicon vaha ndo chi Nyoo nyacua nya quɨvɨ cúvi ndo. Ta yuhu cuhve ñayɨvɨ̱ coo ndo chihin Nyoo. 11Ta nyoho cha cutuñí iñi ndo tya̱soho ndo ñáá cha catyí Tatyi Ii Nyoo chi nyoho ñu nyicú vehe ñuhu. Catyí ra tyehe caa: tatu cuví chasaha ndo chi ra ña vaha, ña tahán chi cuhun ndo anyaya, nu cutachi tuñi Nyoo chi añima ña vaha.” 12’Sa̱cuhun tucu tutu chi ra cahán tuhin chihin ñu nyicú vehe ñuhu ñuu Pérgamo. Ta ca̱tyun chi ra tyehe caa: “Tyehe caa catyí ra cha nyisó mityi cha xaan ndɨnduvi chiyo yuhu: 13Yuhu chité tandɨhɨ cha sacuví ndo. Ta chité vatyi iyó ndo nu nyacá ñaha cuihna, ra nañi Satanás. Soco tyicuan ri chinó iñi ndo chii. Ta vasɨ nu canyicú ndo chiña chahñi̱ ñu chi ra Antipas, ra cha cuvi̱ noo cha ndoo cuende, vatyi chiña chicá noo ra cha nañí Satanás cuan. Soco nɨ ri maa chahñi̱ ñu chi ra, nyoho ña sandɨhɨ maa ndo tuhun cha chinó iñi ndo chii. 14Soco catuví suhva cha caá ndo nui: Vatyi nu nyicú ndo nya Pérgamo chiña, yɨhɨ́ ra cha ña cacuñí ra saña ra cuhva cha sacuvi̱ ra Balaam. Ta maa ra Balaam tyiyuhu̱ ra chi ra Balac, na sacachi ra chi ñu Israel nyayu cha chiyo̱ nu sacahnú ñu chi xitohyo. Tyiyuhu̱ ra chi ra nacatyi ra chi ñu vatyi ñahri caa cha coo ñu chihin tahan ñu vasɨ ñima yɨɨ ñu cuví, o vasɨ ñima ñasɨhɨ ra cuví. 15Ta suri iyó suhva ñáyɨvɨ mahñu ndo cha ña cacuñí ñu saña ñu cuhva sañahá ra cuenda ra Nicolás. Ta yuhu ña cuñí nyehi cuhva sañahá ra cuan. 16Yucuan chaha numi ri na̱sama ndo cuhva iyó ndo. Vatyi tatu ma nasama ndo cuhva iyó ndo, cuquichi sɨquɨ ndo cha numi ri ta cucañi tahin chihin ñu cuan chihin cha tari mityi cha quitá yuhi. 17Ta nyoho cha cutuñí iñi ndo, tya̱soho ndo ñáá cha catyí Tatyi Ii Nyoo chi nyoho ñu nyicú vehe ñuhu: tatu cuví chasaha ndo chi ra ña vaha, cucuhve cha cachi ndo noo pan maná cha ñohó xehe. Ta cucuhve noo yuu cuichin chi ndo. Ta nu yuu cuan cucunyaa noo sɨvɨ chaa cha yori chitó. Ta noo tuhun ri ñu cuquehen cuenda cuan cucoto.” 18’Sa̱cuhun tucu tutu chi ra cahán tuhin chihin ñu nyicú vehe ñuhu cha nyaá Tiatira. Ta ca̱tyun chi ra tyehe caa: “Tyehe caa catyí Sehe Nyoo, ra cha caá chɨtɨ nuu tari noo cha cayú ñuhu. Ta tari caá noo caa finu cha nañí bronce cha xiño xaan, tyicuan caa chaha ra: 19Yuhu chité tandɨhɨ cha sacuví ndo. Ta chité yoso cuhva cha cuñí ndo chi ñáyɨvɨ. Ta chité cuhva cha chinó xaan iñi ndo chii. Ta tyinyeé ndo chi tahan ndo. Ta cunyee xaan iñi ndo. Ta chité vatyi cuaha ca cha vaha sacuví ndo vityin ta ñima ca ta nu quichaha. 20Soco iyó noo cha caá ndo: Vatyi chahá ndo ityi chi ñaha cha nañí Jezabel na sañaha ña chi ndo. Catyí ña vatyi cuenda Nyoo cahán ña. Soco chihin tuhun cha sañahá ña, sandaví ñaha ña chi ñu sacuví tyiño nui. Vatyi sañahá ña cha coo ñu chihin inga rayɨɨ o ñusɨhɨ ta ñima yɨɨ ñu o ñasɨhɨ ra cuví. Ta sañahá ña cha cachi ñu nyayu cha chiyo̱ nu sacahnu̱ ñu chi xitohyo. 21Yuhu cha nyatu̱ xain cha nasama ña cuhva iyó ña, soco ña cuñí ña nasama ña. Vatyi ta sandoo ca ña cha iyó ña chihin rayɨɨ ta ñima yɨɨ ña cuví. 22Ta vityin cua quehen noo cuehe chi ña. Ta cua cuhvi ña. Ta ma cuvi nducuita ña. Ta ñu sacuví cha quiñi caa chihin ña, tatu ma ndu uvi iñi ñu, cucuhve noo tɨndoho nyehe ñu. 23Ta cucahñi chi sehe ña. Ta tyicuan caa, coto tandɨhɨ ñu nyicú vehe ñuhu, vatyi yuhu chité tandɨhɨ cha chicá xiñi ñu, ta tandɨhɨ cha caá añima ñu. Ta chi tahan tahan nyoho cucuhve cha tahán chi chi ndo yoso cuhva cha sacuvi̱ ndo. 24Soco chi tandɨhɨ ca nyoho ñuu Tiatira, cha ña quehe̱n ndo cuhva cha sañahá ña, ni ña sacuví ndo cha catyí maa ñu tuhun nahnu cuenda ra ña vaha, ña tyaí inga tuhun cha yɨɨ sɨquɨ ndo. 25Soco ma saña ndo cuhva cha vaha nyacuví ndo nyacua nya quichi. 26Ta nyoho tatu cuví chasaha ndo chi ra ña vaha, ta sacuví ndo cuhva cuñí nyacua nya nu ndɨhɨ tuhun, cucuhve ityi chi ndo cha cunyaca ñaha ndo chi ñu ñuhu ñayɨvɨ̱. 27Tari chaha̱ Suti ityi chii cha cunyaca ñahi, tyicuan caa cucunyaca ñaha ndo. Tari cha chihin noo yutun caa cutachi tuñi ndo chi ñu. Tari tahvi cuatyi minoo quɨsɨ ñuhú, tyicuan caa cusacuvi ndo chihin ñu. 28Ta cuhve tiñoo cahnu andɨvɨ cunyaa chihin ndo. Ta ican yuhu cuví cuan. 29Ta nyoho cha cutuñí iñi ndo tya̱soho ndo ñáá cha catyí Tatyi Ii Nyoo chi nyoho, ñu nyicú vehe ñuhu.”
Copyright
Learn More


text:
1Señor Diosmanmi angelninkuna huk kutitawan qayllaykurqanku, Satanaspas paykunawan kuska qayllaykullarqantaq. 2Chaymi Señor Diosqa payta nirqan: –¿Maymantan hamushanki? nispa. Satanastaq nirqan: –Kay pachaq k'uchun-k'uchunta purimusqaymantan, nispa. 3Hinan Señor Diosqa tapuykullarqantaq: –¿Kamachiy Jobta qhawarirqankichu? Pay hina chanin runaqa manan kay pachantinpi kanchu. Payqa tukuy sonqonwanpunin serviwan, mana allin ruwaymantapas t'aqakunpunin. Hinaña mana ima huchanmanta muchuchinaypaq tanqariwarqanki chaypas, payqa qaqatapunin iñiyninpi sayan, nispa. 4Hinan Satanasqa Señor Diosman kutichirqan: –Manataq cuerponta llamiykunkichu chayllayá allin kashan. Qhali kashaspaqa, tukuy imantapas runaqa qoyta atinmi, kawsayninta qespichinanraykuqa. 5Pay kikinta llamiykuwaq, chayñayá yachawaq imaynataraqchus uyaykipi ñakasunkiman chayta, nispa. 6Señor Diostaq kutichirqan: –Chay hinaqa, ima munasqaykita payta ruwamuy, ichaqa aman wañuchinkichu, nispa. 7Satanastaq Señor Diospa qayllanmanta ripurqan, hinaspan Jobpa aycha qaranta sarnaman rikch'akuq millay onqoywan tukurqachirqan, uma mukukunmanta chaki puntankama. 8Hinan Jobqa ripurqan uspha montonpi tiyakuq, manka p'akisqa k'arpawantaq qhetukurqan. 9Warminpas nillarqantaq: –Kay hinataña ñak'arishaspapas, ¿qaqataraqchu iñiyniykipi sayashanki? ¡Diosta ñakay, hinaspa wañuy! nispa. 10Qosan Jobtaq kutichirqan: –¡Yaw, warmi, mana yuyayniyoq warmi hinan rimashanki! Diospa lliw allinkuna qowasqanchista chaskishaspaqa, ¿imaynataq mana chaskillasunmantaqchu mana allinkunatapas? nispa. Chay hinaña kashaspapas Jobqa manapunin imatapas Dios contraqa rimarqanchu. 11Jobpan karqan kinsa amigonkuna, Temán llaqtayoq Elifaz, Shúa suyumanta Bildad, Naama suyumanta Zofarpiwan. Paykunan Jobta imaymana llakiq qatisqanta yachaspanku wasinkumanta puririrqanku, hinaspan watuykukuq riyta yuyaykurqanku, payta tiyapayaspa nanayninkunamanta llakipayanankupaq sonqochaykunankupaqwan. 12Jobta karumanta qhawarimuspankutaq mana reqsiytapas atirqankuchu, chaymi qaparispa waqaykurqanku, llakikuymantataq p'achankutaraq llik'ikurqanku, hallp'atapas hanaqman hach'ispan umankuta hallp'acharqanku. 13Chaymantataq paywan kuskapacha pampapi tiyaykurqanku qanchis p'unchay qanchis tutatawan, mana huk simillatapas rimapayaspa, sinchi khuyay nanayniyoq kasqanta rikuspanku.
Copyright
Learn More


text:
1Saypita pasa waraycaptinnami lapan mandag cüracuna, Israel mayor runacuna, Moisés guelgashgan leycunata yachasegcuna y waquin autoridäcunapis shuntacaycur wilanacuyargan Jesusta wanusiyänanpä. Wilanacurcurnami liyarcur Jesusta apasiyargan Israel nacionpa mandagnin Pilätuman. 2Sayman chäsiyaptinmi Pilato taporgan: “¿Rasunpacu gamga canqui Israel runacunapa mandagnin rey?” Sayno tapuptin Jesús nergan: “Gam nishgayquinölami rasunpaypa caycä.” 3Saychömi mandag cüracuna Jesuspa contran imaycatapis niyargan. 4Saymi Pilato yapay taporgan Jesusta: “¿Manacu imatapis ninqui sayjina contrayqui nicäyaptin?” 5Sayno niptinpis Jesusga manami imatapis parlacorgansu. Saymi Pilätoga imaniytapis camäpacorgansu. 6Cada watami Pascuacho Pilato cachareg juc prësuta runacuna manacuyashgan cagta. 7Say wata prësu wichgaraycargan Barrabás jutiyog runa. Payga carcilcho wichgaraycargan mandag emperadorpa contran sharcushganpita y runata wanusishganpitami. 8Saymi runacuna Pilätuman aywaycur manacuyargan juc prësuta say watapis cacharinanpä. 9Mandag cüracuna Jesusta chiquir payman apayashganta musyashpanmi Pilato nergan: “¿Israel runacunapa mandagnin rey Jesustacu cacharinäta munayanqui?” 11Sayno niptinmi mandag cüracuna saycho cag runacunata yachasiyargan: “Barrabasta cachariyga” niyänanpä. 12Barrabasta cacharinanpä niyaptin Pilato taporgan lapan runacunata: “Israel runacunapa mandagnin rey Jesustaga ¿imata ruranätatä munayanqui?” 13Sayno tapuptinmi paycuna niyargan: “¡Cruci cash casun!” 14Sayno niyaptinmi Pilato nergan: “Cruci cash cananpäga ¿imatatä jusalicush?” Sayno niptin masrä runacuna niyargan: “¡Cruci casiy!” 15Sauraga Pilato runacunawan ali quëdayta munashpan Barrabasta cacharergan. Nircurna Jesusta astarcasir entregaycorgan cruci cash cananpä. 16Saypita soldäducuna Jesusta apayargan palacio patiuman. Saymanmi lapan soldäducuna juntapäyargan. 17Nircurmi payta asipäyänan cash aylupäyargan rey jaticunan puca-chiclu cäpata. Saynöpis cashapita awash corönata umanman jatipäyargan. 18Sayno jatiparcurmi niyargan: “¡Alabash casun Israel runacunapa mandagnin rey!” 19Saypitana say soldäducuna trucapänacuypa gueruwan Jesusta umacho wiruyargan. Nircurmi togapashpan respitag-tucur puntanman gongurpacuyargan. 20Sayno asiparcurmi aylupashgan puca-chiclu cäpata logtiparcur quiquinpa mödanantana Jesusta jatipäyargan. Nircurmi cruci cayänanpä apayargan. 21Jesusta cruci cayänanpä apaycarmi Cirene marcapita Simonwan tincuyargan. Payga cargan Alejandrupa y Rufupa taytanmi. Paytami Jesús apaycashgan cruzta umrusiyargan. 22Nircurnami Jesusta chäsiyargan Gólgota nishgan lömaman. Gólgota ninanga cargan “Calavëra” ninanmi. 23Saychömi mïrra nishgan ayag jachawan vïnuta talusergan Jesusta upusinanpä. Sayno upusiyta munayaptinpis Jesús manami uporgansu. 24Nircurnami Jesusta cruci cayargan. Cruci carcurnami soldäducuna Jesuspa mödananpä suertita jitayargan mayganpis gänag cag apacunanpä. 25Cruci cashgan höra cargan tuta las nuëvinömi. 26Saypitanami juc tablaman letrëruta guelgarcur cruzpa puntanman clävayargan. Say letrëruchömi guelgaraycargan: “Cay runaga Israel runacunapa mandagnin reymi” nir. 27Jesús cruci caraycashgan naupanmanmi ishcay suwa runacunatapis cruci cayargan, jucnin cagta derëcha cag naupanman y jucagtana isog cag naupanman. 28[Say suwa runacunawan cruci captinmi Tayta Diospa palabrancho guelgaraycashgannöla päsargan. Say guelgaraycashganga caynömi nican: “Paytapis yu runatanömi runacuna chiquiyangapä.”] 29Cruzcho caycashganta ricarmi saypa päsag runacuna Jesusta asipäyargan umanta awishpan: “Templutapis juchurcasir quimsa junaglata sharcasinayquipä cashganta nicarga mä quiquiqui salvacushpayqui cruzpita urämuy, ari” niyashpan. 31Saynöpis mandag cüracunawan Moisés guelgashganta yachasegcunapis Jesusta asipäyashpan niyargan: “Waquinta salvarpis ¿imanirtä quiquenga salvacuyta camäpacunsu? 32Israel runacunapa mandagnin rey cananpä Tayta Diosninsi cachamushgan Cristo carga mä cruzpita urämusun nogansipis criyinansipä.” Saynölami Jesuspa naupancho cruci caraycag runacunapis payta ashliyargan. 33Pulan junag caycaptinmi pasa sacäcorgan malway intiyag. 34Malway inti caycaptinmi Jesús fuertipa nergan: “Eloi, Eloi, ¿lama sabactani?” Say ninanga caycan “Diosnë, Diosnë ¿imanirtä cachariycamashcanqui?” ninanmi. 35Sayno nishganta wiyarmi saycho caycag runacuna waquin niyargan: “Tayta Diosninsipa profëtan Eliastami gayacuycan.” 36Saymi juc runa gueru puntanman esponjata watarcur pochgog vïnuman ushmasergan. Nircurna Jesusta shogusiyta munargan. Shiminman churapaptinmi juc runa nergan: “Ama shogusiysu. Canan ricashun mä cruzpita jorgunanpä Elías shamunäcush o manacush.” 37Saypitana fuertipa gapararcur Jesús päsarporgan. 38Jesús wanushgan höra templo rurincho saparag racta cortïna rachicäcorgan janapita urayag. 39Soldäducunapa capitanninnami Jesús wanushganta ricar nergan: “¡Rasunpaypami cay runaga Diospa surin cash!” 40Say höra waquin warmicunapis carulapita ricaraycäyargan. Paycunawanmi caycargan María Magdalena, shulca cag niyashgan Santiagupa y Josëpa maman María y Salomëpis. 41Say warmicunami Galileacho Jesús puriptin yanapar gatiräyargan. Paycunawanmi waquin warmicunapis saycho caycäyargan. Say warmicunaga Galileapita Jerusalenman Jesús aywaptin paywan aywayargan. 42Jesús wanorgan viernes tardimi. Cada viernes tardimi Israel runacuna puestucuyag sábado jamay junagpä. 43Say junag inti jegaycaptinnami Arimatea marcapita cag José aywargan Pilato cagman. Chaycurmi cayno manacorgan: “Jesuspa ayanta cachapaycalämay pampag apanäpä.” José cargan Israel runacunapa autoridäninmi. Payga shuyaraycargan Tayta Diosninsi promitishgannöla salvadorta cachamunanpä cashgantami. 44Ayata cachapänanpä manacuptinmi Pilato yarpachacorgan: “¿Wanushganasurä o manasurä?” nishpan. Sauraga capitanta gayasergan wanushganta o manarä wanushgantapis tapunanpä. 45Jesús wanushgana caycashganta wilaptinmi say capitanta mandargan Jesuspa ayanta entregananpä. 46Saymi José aywargan lïnupita rurash fïnu säbanasta rantimunanpä. Nircurnami cruzpita jorgurir Jesuspa ayanta say tëlawan wancorgan. Sayno rurarcurmi pampag apargan gagacho uchcush sepultüraman. Aywacunanpänami sepultürapa puncunta sapargan jatuncaray rumiwan. 47Mayman pampashgantapis musyananpämi María Magdalena y Josëpa maman Mariapis carulapita ricaycäyargan.
Copyright
Learn More


text:
1Jesucristuta chasquicog mayintsi waquin yarparcaycan aytsata micur jutsata mana rurashganta. Waquinnami yarparcaycan aytsata micur jutsayog cashganta. Tsaynog captinpis ama jamurpänacuytsu. Yäracog mayintsi tantyashgayquinog mana tantyaptinpis paywan ama rimanacuytsu. 3Aytsata micurpis mana micurpis Jesucristuta chasquicog cäga lapanpis Tayta Diosnintsipa wamranmi caycan. Tsaynog captenga aytsata micog cäga ama jamurpätsuntsu aytsata mana micog cagta. Aytsata mana micog cagpis ama jamurpätsuntsu aytsata micog cagta. 4¿Pitag gam canqui Jesucristuta chasquicog mayiquita jamurpänayquipäga? Jutsata ruraptenga Jesucristumi juzgangapag. Jutsata ruraptinpis Jesucristoga imaypis tantyaycätsinmi jutsa rurashganta cacharinanpag. 5Waquin yäracog mayintsimi yarpapäcun Tayta Diosnintsita alabananpag reguishga junagla ali cashganta. Waquinnami yarpapäcun Diosta alabananpag maygan junagpis ali cashganta. Reguishga junagta acraptinpis o juc junagta acraptinpis ishcanpis alimi caycan Tayta Diosnintsita alabaptenga. 6Juntacaycur Tayta Diosnintsita alabananpag juc junag waquin junagpita más ali cashganta yarparpis Tayta Diosta cäsucuyta munarmi tsaynog yarparcaycan. Aytsata micogcunapis Tayta Diosnintsita agradëcicurmi micapäcun. Aytsata mana micogcunapis Tayta Diosta agradëcicurmi micuyninta micapäcun. 7Cawarga Tayta Diosnintsi munashganta ruranantsipagmi cawaycantsi. Wanurpis Tayta Diospa naupanman chayanantsipagmi caycantsi. Tsaymi cawarpis wanurpis Jesucristupa maquincho caycantsi. 9Cawaptintsipis wanuptintsipis maquincho tsararämänantsipagmi Señornintsi Jesucristoga cruzcho wanushga y nircurnami wanushganpita cawarimushga. 10Lapantsipis paypa maquincho caycarga ¿imanirtag yäracog mayintsita jamurpar manacagman churarcaycanqui? Lapantsitami imanog cawashgantsi-tupu Tayta Diospa naupancho Jesucristo juzgamäshunpag. 11Tayta Diosnintsipa palabranchöpis caynog nirmi escribiraycan: “Lapan runacunapis nogapa naupämanmi gongurpacamongapag. Tsaychömi pï-maypis nengapag lapanpagpis munayniyog cashgäta.” 12Tsaynog munayniyog captin lapantsimi Tayta Diosnintsita imata rurashgantsitapis cuentata goshunpag. 13Tsaynog caycaptenga aytsata micushganpita mana micushganpita amana jamurpaynatsu. Tsaypa trucanga shumag ricanacäriy yäracog mayintsi Jesucristuman imaypis yäracunanpag. 14Micunantsipag aytsa ali cashganta Jesucristo yachatsishga captinpis waquin yäracog mayintsi manami tantyacärintsu. Paycunaga ïdulupa jutincho pishtashgan aytsata micur yarpapäcun jutsata rurashgantami. Aytsata micur jutsata rurashganta yarpaptenga alimi canman aytsata mana micuptin. 15Gamcunapis aytsata micushgayquipita pipis yarpachacuyman churacänanpag captenga ama micapäcuytsu. Aytsata micuptiquega yäracog mayintsi lutanta yarpar Jesucristuman mananami yäraconganatsu. Paycunata salvananpag Jesucristo wanushga caycaptenga ama aytsata micapäcuytsu. 16Tsauraga lapanta micunayquipag libri captiquipis yäracog mayintsi aytsata micushgayquipita lutanta yarpänanpag captenga ama micapäcuytsu. 17Tayta Diospa maquincho cawaycarga micunalantsipag upunalantsipäga ama yarpachacushuntsu. Tsaypa trucanga yarpachacushun alilata ruranantsipag, pï-maywanpis ali cawanantsipag y Santu Espiritupa yanapayninwan cushishga cawanantsipagpis. 18Jesucristuman yäracur tsaynog cawarga Tayta Diosnintsi munashgantami ruraycantsi. Tsaynog cawaptintsega manami pipis jamurpämäshuntsu. 19Tsaynogpis yäracog mayintsiwan ama jamurpänacuytsu. “¿Imanirtag noganog mana yarpanquitsu?” nir pitapis manacagman churanayquipa trucanga jucniqui jucniquipis shacyätsinacäriy Tayta Diosnintsi munashgannog cawapäcunayquipag. 20Tayta Diosnintsi camashgan micuy y aytsapis lapan alimi caycan micunantsipag. Tsaynog captinpis ïdulupa jutincho pishtashgan aytsata ama micapäcuytsu Jesucristuta chasquicog mayiqui lutanta yarpänanpag captenga. 21Tsaymi Jesucristuta chasquicog mayiqui lutanta yarpachacuptin aytsatapis ama micuytsu ni vïnutapis ama upuytsu. Tsaynogla imapis jutsa cashganta yarpaptenga ama ruraytsu. 22Tsaynog captinpis Señor Jesucristo nishgannog ima micuypis y ima aytsapis micunantsipag ali cashganta tantyarga alitami tantyaycanqui. Tsaynog captinpis micuyta mana munag cagtaga micunanpag ama exigiytsu. 23Micunanpag mana ali cashganta tantyarga mejor ama micutsuntsu. Mana ali cashganta yarpaycar micorga jutsatami ruraycan. Tsaynoglami mana ali cashganta yarpaycar imatapis rurarga nogantsipis jutsata ruraycantsi.
Copyright
Learn More


text:
1Señor Diosmi Jeremiasta rimapayarqan, Judá suyupi Sedequías chunkakaq watapiña kamachikushaqtin, Nabucodonosortaq Babilonia suyupi chunka pusaqniyoqkaq watapiña kamachikushaqtin. 2Chay p'unchaykunapin Jerusalenqa Babilonia soldadokunaq muyuykusqan kasharqan. Profeta Jeremiasñataq reypa wasinpi cárcel patiopi wisq'asqa kasharqan. 3Rey Sedequiasmi Jeremiasta wisq'achisqa: ¿Imanaqtinmi qan kay hinata rimanki? nispa. Nillasqataq, qanmi ninki, Señor Diosmi nin: Babilonia reyman kay llaqtata qopunaypaqñan kashani, paymi hap'ikapunqa. 4Judá rey Sedequiasqa manan ayqenqachu Caldea runakunamanta, cheqaqtapunin Babilonia reyman hap'ichisqa kanqa, uyapura paywan tupaspan ima ruwasqankutapas willakapunqa. 5Nabucodonosormi Babiloniaman apapunqa Sedequiasta, chaypin kamunqa watukuq rinaykama. Hinaña Caldea runakunawan maqanakunkichis chaypas, manapuniñan atipankichisñachu. Ñoqa Señor Diosmi chayta nini. 6Jeremiastaq nirqan Señor Diosmi niwarqan: 7Kunanmi tioyki Salumpa churin Hanamel wawqeyki hamuspa nisunki: Anatotpi hallp'ayta rantikuy. Chayqa qanmanmi tupasunki sispa aylluy kasqaykirayku hallp'ay rantiwanayki, nispa. 8Señor Diospa niwasqanman hinapunitaq Hanamel wawqeyqa hamurqan cárcel patiopi wisq'asqa kashaqtiy. Niwarqantaq: Benjamín hallp'api Anatotpi chakrayta rantikuway, qanmanmi tupasunki rantinaykipas tiyanaykipas. Rantikapuy, nispa. Chaymi yacharqani Señor Diospa simin kasqanta. 9Hinan Hanamel wawqeymanta rantikurqani Anatotpi chakranta, pesaspataq qopurqani chunka qanchisniyoq qolqeta. 10Hallp'a rantisqa qelqata ruwaspa sellorqani, testigokunawanpas firmachirqani, hinaspataq balanzapi qolqeta pesarqani. 11Chaymantataq hap'irqani iskaynin qelqata, rantisqa escriturata wisq'aspa sellosqata, copiantataq mana wisq'asqallata. 12Iskaynintataq qorqani Maasiaspa churin Neriaspa churin Barucman Hanamel wawqeypa qayllanpi, qelqata firmaq testigokunaq qayllanpi, hinallataq llapan chay patiopi kashaq judío runakunaq qayllanpiwan. 13Paykunaq uyarishasqantaq Baructa nirqani: 14Kay iskay qelqata hap'iy, wisq'aspa sellosqata mana wisq'asqatawan, hinaspa t'uru p'uyñuman wisq'aykuy unay p'unchayta waqaychasqa kananpaq. 15Israelpa Diosnin Tukuy-atiyniyoq Señormi nin: Kay suyupin wakmanta rantikunqaku wasikunata, hallp'ata, chakrakunatapas, nispa. 16Neriaspa churin Barucman rantisqay qelqata qoykuspañan Señor Diosmanta mañakurqani: 17¡Ay, Apu Señor Diosnilláy! Qanmi hatun atiyniyoq kallpaykiwan hanaq pachata kay pachatawan kamarqanki. Qanpaqqa manataqmi imapas sasaqa kanchu. 18Qanqa waranqa miraykama mana tukukuq munakuyniykiwanmi munakushallankipuni, tayta-mamankuq huchanmantataq ichaqa wawankunata muchuchinki. Diosnilláy, manchana hatun Diosmi kanki, Tukuy-atiyniyoq Señor Diosmi sutiykiqa. 19Hatun yachayniykiwanmi qanqa unanchanki, atiywanmi qanqa ruwanki. Qanqa runaq llapan ruwasqantaqa qhawashankin, ruwasqanman hinataqmi sapankaman tupaqninta qonki. 20Qanqa Egipto suyupi milagrokunatapas musphanakunatapas ruwarqankin, kunankamapas kaqllatapunin ruwashanki Israel ukhupi, wak runakuna ukhupipas, chay hinapin kunanpas sutiykiqa mentasqa. 21Qanqa hatun atiyniyoq kallpaykiwanmi Egiptomanta Israel llaqtaykita horqomurqanki, milagrokunawan musphanakunawan lliwta q'aqchaspa. 22Hinaspan paykunaman lecheq miel misk'iq askha kasqan hallp'ata qorqanki, imaynan ñawpa taytankuman prometesqaykiman hina. 23Ichaqa kay suyuman haykumuspa tiyaykuspankun, mana kasurqasunkikuchu, yachachikuyniykitapas mana ruwarqankuchu, kamachisqaykitapas manapuni ruwarqankuchu. Chay hawan kay tukuy llakikunataqa paykunaman chayachimunki. 24¡Qhawariy! Caldea runakunan llaqtaman phawaykunankupaq llaqta muyuriq perqa qhepapi seqanakunata tawqakunkuña. Kunantaq maqanakuypas, yarqaypas, onqoypas kay llaqtata awqaq makinman hap'iykachinqa. Arí, Señor Diosníy, llapan nisqaykikunan hunt'akushan, chaytaqa rikushankipunin. 25Chaytukuywanpas, Señor Diosníy, kamachiwankiraqtaq testigokunaq qayllanpi hallp'ata rantikunaypaq, hinaña kay llaqta, Caldea runakunaq makinman urmaykunan kashaqtinpas, nispa. 26Hinan Señor Diosqa Jeremiasman kutichirqan: 27–Ñoqan kani Señor Diosqa, lliw kawsaqkunaq Diosnin. Manan imapas sasachu ñoqapaqqa. 28Chay hinatan ñoqaqa niyki: Ñoqan kay llaqtata hap'iykachishani Babilonia rey Nabucodonosorman runankunamanwan, paykunataq hap'ikapunqaku. 29Llaqtata muyuykuq Caldea runakunan phawaykamuspa wasikunata ninawan kanaykunqaku. Kay llaqta runan phiñachiwarqan Baal dioskunaman inciensota q'apachispa, wak dioskunamanpas hich'aykunapaq vino ofrendatawan chay wasi patakunapi haywaspa. 30Qallariymantapachan Israel llaqtaqa Judá llaqtapiwan mana allinkunata ruwashallankupuni, Israel runakunaqa ruwasqankuwanmi phiñachishallawankupuni. Ñoqa Señor Diosmi chayta nini. 31Kay llaqtaqa sayarichisqa kasqan p'unchaymantapachan kunankama ñoqata k'arakllatapuni phiñachishawan, chayraykun chinkachipusaq. 32Lliw imaymana mana allin ruwasqankunawan phiñachiwasqankumantan Israel llaqtaq, Judá llaqtaq, reyninkunatapas, umallinkunatapas, sacerdotenkunatapas, profetankunatapas, Judapi Jerusalenpi tiyaq runakunatapas, llapallankuta chinkachipusaq. 33Paykunaqa mana qhawariq tukuwaspan qheparpariwarqanku. Sapa rato hinaña yachachishani chaypas, manapunin yachachisqayta chaskiwayta munankuchu. 34Ñoqapaq ruwasqa wasitawanpas qhellichapurqankun, millakuy diosninkuta churaykuspanku. 35Kaqllataq Baal diospaq altarkunatapas Ben-hinom wayq'opi ruwarqanku, wawankuta qharitaraq warmitaraq Moloc diosman ruphachinankupaq. Chaykuna ruwanataqa manan rimarillarqanipaschu, chay millaykuna ruwanankutaqa manan yuyallarqanipaschu, chay hinata ruwaspankun Judá llaqtaqa huchallikurqanku, nispa. 36Israelpa Diosnin Señormi nin: Qankunan kay llaqtamanta nishankichis: Maqanakuymi, yarqaymi, onqoymi Babilonia reyman llaqtata hap'iykachinqa, nispaykichis, ñoqataq ichaqa nishani: 37Sinchi k'arak phiñakuyniy rawrariqtinmi hinantin suyukunaman ch'eqechirqani, chay runakunatan huñuykuspa kay llaqtaman kutichimpusaq mana imata manchakuspalla tiyakapunankupaq. 38Paykunan llaqtay kanqa, ñoqataq Diosninku kasaq. 39Paykunatan ruwasaq cheqaq ch'ulla yuyayllawanpuni yupaychawanankupaq, chaytaqa ruwanqaku paykunaqpas mirayninkuqpas allinninpaqmi. 40Paykunawanmi wiñaypaq rimanakusaq: Manan hayk'aqpas wikch'usqaykichischu, allillantapunin ruwasqaykichis, sonqoykichismantaq churasaq ñoqa manchakuq kayta, ñoqamanta mana t'aqakuwanaykichispaq, nispa. 41Paykunata allin ruwasqaymantan kusikusaq, tukuy sonqoymantan cheqaqtapuni paykunata kay suyupi tiyachisaq, nispa. 42Señor Diosqa nillantaqmi: Imaynan kay llaqtapaq hatun manchay llakita kachaykurqani, kaqllataqmi lliw allinkaq prometesqaykunata churasaq. 43Qankunan kay suyumanta nishankichis: Purunyapunmi, mana runayoqmi mana uywayoqmi kashan, Caldea runakunaq makinpin kashan, nispa. Ichaqa wakmantan kay suyupi hallp'akunata rantikunqaku. 44Benjamín hallp'api, Jerusalén llaqta muyuriqpi, Judá llaqtakunapi, orqo-orqopi kaq llaqtakunapipas, Shefela moqo-moqopi kaq llaqtakunapipas, Neguev ch'inneqpi kaq llaqtakunapipas hallp'ata qolqenkuwan rantikunqaku, rantisqanku qelqata ruwaspan sellochinqaku, testigokunawanpas firmachinqaku, llaqtankuman ñoqa kutichimuspa t'ikarichisqayrayku. Ñoqa Señor Diosmi chayta nini.
Copyright
Learn More


text:
1Kananqa nishaykillapa: Chay punta tratuta ruratinllapaqami, kaq mantakuykuna Dyusta imanu sirbinanllapapaqmapis. Tukuy chaykunataqami ruraqllapa kay pachapi, Dyusta adurananllapa wasipi. 2Dyusta adurananllapa tuldu wasipiqami kaynu karan: Chay punta yaykuna Santu kwartupiqami kayaq bilakunata shachinanllapapaq biliru, chaynulla uk misa. Chaypa ananpimi Dyuspa kaq turtillankuna karan. 3Chay kwartullapimi uk kusala rakta rach'pa warkuraq. Chaypa ikinpiqa karan Kusala Santu Lugar ninllapa chay. 4Chaypimi insinsyuta quntachikunanllapapaq urumanta rurakasha altar karan. Chaynulla chaypiqa karan chay tratuta rurashanllapa, ch'urakunanllapa kajun kufri shutiq. Chayqami tukuy ladunta uruwan rurakasha karan. Chay tratuta rurashanllapa kufripiqami Aaronpa bastunnin qawasha karan chay karan. Chaynullami urumanta rurakasha uk jarrapi |i"mana'"|r shutiq mikuy karan. Chaypiqapismi Israel runakunawan tratuta rurashan ishkay tablalla rumikuna karan. Chaqa chay tablalla rumikunapimi, imakunata rurananllapapaq tratuta rurar, chay dyis mantakuykunata Dyus iskribishan karan. 5Chay tratuta rurashanllapa kufripa ananpiqami, ishkay a'ngel kirubin shutiq alayjun kaq chaypa ritratun karan. Chay angelkunaqami intrachimanchik Dyus chaypi nir. Chaynulla chaykunaqami alanwanqa pampayaran, chay uchanllapamanta pirdunaqllapa kufripa kirpananta. Piru kananqami tukuy chaykunapaqqa mana manyaqqa rimaypaqnachu. 6Chaynu tukuy imakuna kamakashana katinqa, kurakunaqa waran waran yaykuqllapa Dyusta adurananllapa wasimanqa. Piru chaynu yaykurllapapismi chay punta kwartulaman Dyuspaq ima rurananllapakunata rurananllapapaqqa yaykuqllapa. 7Chay kwartupa ikinlawnpi Kusala Santu Lugar kaq, chaymanqa kurakunapa mantaqninla yaykuq, añupaqqa uk kutila. Piru yaykunanpaqqami, animalpa yawarninta apaq uchaymanta pirdunamay ninanpaq. Chaynulla chayllapimi wakin runakuna mana kwintata qukar uchakushanpaqpis chayllata ruraq. 8Tukuy chaykunawanqami Santu Ispirituqa intrachimanchik, chay punta tratullawan karllaraqqashi, Kusala Santu Lugar Dyus tayashanmanqa mana tukuyqa yaykuyta puytinqallaparaqchu nir. 9Tukuy kaykunaqami intrachimanchikllapa, ufrindata ch'urar animalkunata wanuchir, Dyusta adurashallapamapis chayqa mana yarpuyninchikllapapimapis mas allinpaqqa tikramayashunllapachu nir. 10Chaqa tukuy chaykunaqa mikuyla, upyananpaq ima chaykunala. Chaynulla limpyu kashaq ninapaq kustumrila ima. Tukuy chaykunaqami, Dyus tukuy imata kambyanankaman mantakuykunalari karan. 11Piru Jesucristuqami shamushana. Kananqami payna Dyuspa kusa allin kurakunapa mantaqnin kuraqa, kay tyimpupi tukuy imamanta shumaqchamaqninchikqa. Chay kurapa mantaqnin unaq syilupi Dyus kayashan Santu lugarman yaykushanqami, kusa mas shumaq mas allin ima. Chaynulla chaytaqami mana runakunachu rurasha. 12Jesucristumi mana chibupa, bisirrupa yawarninta ich'archu, yaykuran Dyus kayashan Kusala Santu Lugarmanqa. Ashwan payllami kruspi wanur yawarninta ich'aran. Chaynulla uk kutilami tukuy tyimpupaq Kusala Santu Lugarmanqa yaykuran. Chayna nuqanchikkunata tukuy tyimpupaq washamanallapapaq. 13Chiqaptaqami chay turukunapa, chibukunapa yawarnin, chaynulla chay bisirrukunata altarpi rupachishanpa uch'panta runakunapa ananman ich'anllapa chayqa, sirbin runakunata shumaqchananpaq waqtanlawlata. 14Piru kay chaynu katinqa, ¡kusa mas pudirniyjun kanqa Jesucristupa yawarninqa! Chaqa payqa michka mana uchayjun karmapis, Santu Ispiritu yanapatinmi Tayta Dyuspa naypanpi wanuran. Chaynu wanurmi, chay tukuy tyimpupaq ucha kaqkunapaqqa pagrakuran. Chaynulla, chay yawarninnami shumaqchamanchik chay mana allinkunata yarpur rurar wanunamantaqa. Chaynu karnaqa, tukuy tyimpupaqna kawsaq Dyusta sirbinapaq. 15Chayraykumi Jesucristuqa wanuranmapis, nuqanchikkunata Dyuswan pullachamanallapapaq. Chayna mushuq tratuta ruraran, chay punta tratuta rurashanpi uchakusha kashamapis, uchanchikkunamanta pirdunamanallapapaq. Chaynami Dyus tukuyta akrashankunaqa, pay tukuy tyimpupaq imata arnishantaqa aypananllapapaq. 16Chayna chay tratuta rurashan kumplikananpaq, tukuy chaykunapaq yach'anapaqqami, puntataqa wanuyanqa tratuta rurasha chay. 17Chaqa uk tratu rurakashaqami mana sirbinchu, tratuta rurasha chay kawsayatinraqqa. Piru chayqami sirbin tratuta rurasha chay wanushana katin. 18Chayraykumi chay punta tratuta rurashanpaqpis, animalpa yawarninkunata ich'aqllapa. 19Moisesmi tukuy mantakuykunata willar quran, tukuyla runakunata. Chaymanta chupika millwata, isupu shutiq yurata aypar, bisirrupa, chibupa yawarninwan yakuta pich'ur, chay iskribikashakunapa ananman ich'aq. Chaynulla ich'aqpis tukuyla runakunaman. 20Chaynu ich'aqnumi kaynu niran: "Kaymi chay yawar, Dyus tratuta qamkunawan rurashanqa" nir. 21Moisesmi chay yawarkunawan salaran Dyusta adurananllapa tuldu wasitapis. Chaynulla Dyusta payji ninanllapapaq ima kaqkunatapis yawarwan salaran. 22Mantakuykuna nishannuqami, uk yawarninta ich'ar wanuq uchanllapakunamanta shumaqchakananpaqqa. Chayna yaqqa tukuy imatapis yawarwan shumaqchaqllapa. Chaymi yawar mana ich'akatinqa, mana mayqantapis Dyusqa uchankunamanmatapis pirdunar washaqchu. 23Chiqaptaqami tukuy chay animalkunata wanuchir imaqa, Dyusta adurananllapa wasipi kaqkunata shumaqchananllapapaq rurarmapis, unaq syilupi kaqkunamantaqa, yaqqa chaynuta yupayla rurayanllapa. Piru unaq syilupi kaqkunaqa, animalkunata wanuchinamantaqa kusa mas shumaqta munayan. 24Chaqa Jesucristuqami mana yaykuranchu chay runakuna rurashan Santu kwartumanqa. Chaynulla Santu kwartu rurashanllapaqa, unaq syilupi Santu kwartu yupaylla karan. Chaynu katinmi Jesucristuqa ashwan syiluman yaykusha. Chayna kananqa Dyuspa naypanpi nuqanchikkunarayku mañakunanpaq. 25Manami ayka kuti imachu wanur yaykuran nuqanchikkunata washamanapaqqa, imanutaq kurakunapa mantaqnin chay Kusala Santu Lugarman añu añu uk kutila yaykuq chaynuqa. Piru chaynu yaykurmapis ukpa yawarnintari ich'aq. 26Chaynu kananpaq kasha katinqa, Jesucristuqa ayka kuti dijur wanunanta, tukuy ima rurakashanmanta-pachaqa. Piru kananqami chay tukukanan tyimpu shipchamutinqa, Jesucristuqa rikarimusha uk kutila paylla wanur tukuy tyimpupaqna uchanchikkunamanta pirdunamanallapapaq. 27Mayqanpismi uk kutila wanun. Chaymantaraqmi imanu kashanpaqpis rikar yach'ananllapapaq tyimpuqa kanqa. 28Chaynumi Jesucristupis uk kutila wanusha achka runakuna uchankunamanta washakananllapapaq. Chaymantaraqmi qashan ishkay kutipaq shamuyanqa, manana qashan wanur tukuyta uchanllapakunamanta washananpaqnachu. Ashwanmi shamunqa payta kasur yaraq chaykunata pullakunanpaqna.
Copyright
Learn More